               EUROPOS KOMISIJA
            Briuselis, 2018 09 05
            COM(2018) 610 final
            2018/0319(NLE)
            Pasiūlymas
            TARYBOS SPRENDIMAS
            dėl Europos Sąjungos ir buvusiosios Jugoslavijos Respublikos Makedonijos susitarimo dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso pasirašymo Sąjungos vardu

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

               2016 m. rugsėjo 14 d. Europos Parlamento ir Tarybos reglamento (ES) 2016/1624 dėl Europos sienų ir pakrančių apsaugos pajėgų
                  1
                54 straipsnio 3 dalyje nustatyta, kad Europos sienų ir pakrančių apsaugos agentūra gali koordinuoti valstybių narių ir trečiųjų valstybių operatyvinį bendradarbiavimą išorės sienų valdymo srityje. Todėl Agentūra prie išorės sienų gali vykdyti veiksmus, susijusius su viena arba daugiau valstybių narių ir trečiąja valstybe, kuri yra bent vienos iš tų valstybių narių kaimynė, su sąlyga, kad ta kaimyninė valstybė su tuo sutinka, be kita ko, tos trečiosios valstybės teritorijoje.

               Remiantis Reglamento (ES) 2016/1624 54 straipsnio 4 dalimi, kai numatoma, kad Europos sienų ir pakrančių apsaugos būriai bus siunčiami į trečiąsias valstybes, siekiant dalyvauti vykdant veiksmus, o būrio nariai vykdys vykdomuosius įgaliojimus, arba kai to reikės atliekant kitus veiksmus trečiosiose valstybėse, Sąjunga ir atitinkama trečioji valstybė sudaro susitarimą dėl statuso. Susitarimas dėl statuso apima visus veiksmams vykdyti būtinus aspektus. Visų pirma jame nustatoma operacijos apimtis, civilinė ir baudžiamoji atsakomybė ir būrių narių užduotys ir įgaliojimai. Susitarimu dėl statuso užtikrinama, kad vykdant tas operacijas būtų visapusiškai gerbiamos pagrindinės teisės.

               Remdamasi Tarybos priimtais derybiniais nurodymais, Europos Komisija vedė derybas su buvusiosios Jugoslavijos Respublika Makedonija dėl susitarimo dėl statuso, kad būtų sukurta teisinė sistema, pagal kurią būtų galima nedelsiant imtis veiksmų pagal parengtus veiklos planus, kai prireiks greitai reaguoti. Nors migracijos srautai regione yra daug mažesni nei 2015–2016 m., organizuoto nusikalstamumo tinklai greitai prisitaiko prie naujų aplinkybių ir keičia neteisėto migrantų gabenimo maršrutus ir metodus. Patvirtinus susitarimą dėl statuso, atsakingos buvusiosios Jugoslavijos Respublikos Makedonijos valdžios institucijos ir ES valstybės narės, koordinuojamos Europos sienų ir pakrančių apsaugos agentūros, galės greičiau reaguoti į tokius galimus pokyčius.

               Pridėtas pasiūlymas dėl Tarybos sprendimo yra teisinė priemonė Europos Sąjungos ir buvusiosios Jugoslavijos Respublikos Makedonijos susitarimui dėl statuso pasirašyti.

               2017 m. vasario 21 d. Komisija gavo Tarybos leidimą pradėti derybas su buvusiąja Jugoslavijos Respublika Makedonija dėl susitarimo dėl Europos sienų ir pakrančių apsaugos agentūros veiksmų buvusiojoje Jugoslavijos Respublikoje Makedonijoje statuso.

               Derybos dėl susitarimo dėl statuso pradėtos 2017 m. rugsėjo 15 d., jų antras etapas vyko 2017 m. lapkričio 24 d., o galutinis etapas – 2018 m. balandžio 30 d. Derybos buvo sėkmingai baigtos ir 2018 m. liepos 18 d. Briuselyje susitarimo dėl statuso projektą parafavo už migraciją, vidaus reikalus ir pilietiškumą atsakingas Komisijos narys D. Avramopoulos ir buvusiosios Jugoslavijos Respublikos Makedonijos vidaus reikalų ministras O. Spasovskis.

               Komisijos manymu, Tarybos derybiniuose nurodymuose išdėstyti tikslai buvo pasiekti ir susitarimo dėl statuso projektas Sąjungai yra priimtinas.

               Valstybės narės buvo informuotos ir su jomis buvo konsultuotasi atitinkamoje Tarybos darbo grupėje.

               •Suderinamumas su toje pačioje politikos srityje galiojančiomis nuostatomis

               Dvišalius susitarimus su buvusiąja Jugoslavijos Respublika Makedonija yra sudariusios trylika valstybių narių: tai apima keletą bendrų priemonių, kaip antai patikrinimus kertant sieną, stebėjimą, patruliavimą, grąžinimą ir kt. Taip pat jau taikomas buvusiosios Jugoslavijos Respublikos Makedonijos Vidaus reikalų ministerijos ir Europos sienų ir pakrančių apsaugos agentūros darbinis susitarimas (dabar atnaujinamas), kuriuo visų pirma nustatytas reguliarus Pasienio reikalų ir migracijos skyriaus atstovų dalyvavimas stebėtojų teisėmis Europos sienų ir pakrančių apsaugos agentūros koordinuojamose bendrose operacijose valstybių narių teritorijoje, susitarus su priimančiąją valstybe nare.

               •Suderinamumas su kitomis Sąjungos politikos sritimis

               Europos migracijos darbotvarkė grindžiama keturiais ramsčiais. Vienas jų – sienų valdymas. Tai reiškia, kad būtina geriau valdyti ES išorės sieną, visų pirma užtikrinant solidarumą su prie išorės sienų esančiomis valstybėmis narėmis ir didinant sienų kirtimo efektyvumą. Teigiamas sustiprintos buvusiosios Jugoslavijos Respublikos Makedonijos sienų kontrolės poveikis taip pat bus jaučiamas prie ES išorės sienų, visų pirma prie Bulgarijos ir Graikijos išorės sienų, ir prie buvusiosios Jugoslavijos Respublikos Makedonijos sienų. Tolesnis saugumo prie išorės sienų stiprinimas taip pat atitinka Europos saugumo darbotvarkę.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

               Šio Tarybos sprendimo pasiūlymo teisinis pagrindas yra SESV 77 straipsnio 2 dalies b ir d punktai ir 79 straipsnio 2 dalies c punktas kartu su SESV 218 straipsnio 5 dalimi.

               ES kompetencija sudaryti susitarimą dėl statuso yra aiškiai nustatyta Reglamento (ES) 2016/1624 54 straipsnio 4 dalyje, kurioje nustatyta, kad kai numatoma, kad Europos sienų ir pakrančių apsaugos būriai bus siunčiami į trečiąsias valstybes, siekiant dalyvauti vykdant veiksmus, o būrio nariai vykdys vykdomuosius įgaliojimus, arba kai to reikės atliekant kitus veiksmus trečiosiose valstybėse, Sąjunga ir atitinkama trečioji valstybė sudaro susitarimą dėl statuso.

               Pagal SESV 3 straipsnio 2 dalį Sąjunga turi išimtinę kompetenciją sudaryti tarptautinį susitarimą, kai jo sudarymas numatytas Sąjungos teisėkūros procedūra priimtame akte. Reglamento (ES) 2016/1624 54 straipsnio 4 dalyje nustatyta, kad Europos Sąjunga su atitinkama trečiąja valstybe sudaro susitarimą dėl statuso. Taigi, pridedamas susitarimas su buvusiąja Jugoslavijos Respublika Makedonija priklauso išimtinei Europos Sąjungos kompetencijai.

               •Subsidiarumo principas (neišimtinės kompetencijos atveju)

                  Netaikoma.

               •Proporcingumo principas

               Pagal susitarimą dėl statuso, prasidėjus staigiam migrantų antplūdžiui, vietoj dvišalio valstybių narių būrių siuntimo Europos sienų ir pakrančių apsaugos agentūra galės į buvusiąją Jugoslavijos Respubliką Makedoniją siųsti Europos sienų ir pakrančių apsaugos būrius.

               Todėl siekiant geriau valdyti buvusiosios Jugoslavijos Respublikos Makedonijos sienas reikia laikytis bendro požiūrio.

               •Priemonės pasirinkimas

                  Šis pasiūlymas pagrįstas SESV 218 straipsnio 5 dalimi, kurioje numatyta dėl tarptautinių susitarimų priimti Tarybos sprendimus. Kitų teisinių priemonių, kuriomis būtų galima pasiekti šio pasiūlymo tikslą, nenumatyta.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Galiojančių teisės aktų ex post vertinimas / tinkamumo patikrinimas

                  Netaikoma

               •Konsultacijos su suinteresuotosiomis šalimis

                  Netaikoma

               •Tiriamųjų duomenų rinkimas ir naudojimas

                  Netaikoma

               •Poveikio vertinimas

                  Deryboms dėl susitarimo dėl statuso poveikio įvertinti nereikėjo.

               •Reglamentavimo tinkamumas ir supaprastinimas

               Kadangi tai bus naujas susitarimas, esamų priemonių vertinimo ir tinkamumo patikrų nebuvo galima atlikti.

               •Pagrindinės teisės

                  Į susitarimo dėl statuso projektą įtrauktos nuostatos, kuriomis užtikrinama, kad būtų apsaugotos pagrindinės asmenų, kuriems daro poveikį Europos sienų ir pakrančių apsaugos agentūros koordinuojamuose veiksmuose dalyvaujančių būrių narių veiksmai, teisės.

                  Nuostatos dėl pagrindinių teisių išsamiau paaiškintos 5 punkte „Kiti elementai“.

               4.POVEIKIS BIUDŽETUI

               Susitarimas dėl statuso savaime neturi finansinio poveikio. Išlaidos susidarys Europos sienų ir pakrančių apsaugos agentūros būrius faktiškai nusiuntus pagal veiklos planą ir atitinkamą dotacijos susitarimą; tos išlaidos turės būti padengtos iš Europos sienų ir pakrančių apsaugos agentūros biudžeto. Pagal susitarimą dėl statuso ateityje vykdomi veiksmai bus finansuojami pačios Europos sienų ir pakrančių apsaugos agentūros ištekliais.

               Prie Reglamento dėl Europos sienų ir pakrančių apsaugos pajėgų pasiūlymo pridėtoje finansinėje ataskaitoje įvertinta, kad Europos sienų ir pakrančių apsaugos agentūros išlaidos, susijusios su 2017–2020 m. sustiprintu bendradarbiavimu su trečiosiomis valstybėmis (įskaitant galimas bendras operacijas su kaimyninėmis šalimis), kasmet vidutiniškai bus 6,090 mln. EUR.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

               Komisija užtikrins tinkamą susitarimo dėl statuso įgyvendinimo stebėseną.

               Buvusioji Jugoslavijos Respublika Makedonija ir Europos sienų ir pakrančių apsaugos agentūra kartu vertins kiekvieną bendrą operaciją arba skubią pasienio pagalbą.

               Visų pirma Europos sienų ir pakrančių apsaugos agentūra, buvusioji Jugoslavijos Respublika Makedonija ir valstybės narės, dalyvaujančios vykdant konkretų veiksmą, pabaigusios vykdyti kiekvieną veiksmą parengia ataskaitą apie susitarimo nuostatų, įskaitant dėl asmens duomenų tvarkymo, taikymą.

               •Aiškinamieji dokumentai (direktyvoms)

                  Netaikoma.

               •Išsamus konkrečių pasiūlymo nuostatų paaiškinimas

               Susitarimo taikymo sritis

               Pagal šį susitarimą Europos sienų ir pakrančių apsaugos agentūra galės į buvusiąją Jugoslavijos Respubliką Makedoniją siųsti Europos sienų ir pakrančių apsaugos būrius, kurie turės vykdomuosius įgaliojimus vykdyti bendras operacijas ir teikti skubią pasienio pagalbą. Nors šiuo susitarimu neišplečiama Europos bendrijos ir buvusiosios Jugoslavijos Respublikos Makedonijos susitarimo dėl neteisėtai gyvenančių asmenų readmisijos (toliau – EB ir buvusiosios Jugoslavijos Respublikos Makedonijos readmisijos susitarimas)
                  2
                taikymo sritis, vykdant konkrečią grąžinimo operaciją Europos sienų ir pakrančių apsaugos būriai taip pat gali padėti buvusiajai Jugoslavijos Respublikai Makedonijai nustatyti į buvusiąją Jugoslavijos Respubliką Makedoniją grąžintinus asmenis pagal EB ir buvusiosios Jugoslavijos Respublikos Makedonijos readmisijos susitarimą.

               Europos sienų ir pakrančių apsaugos pajėgų būriai gali būti nusiųsti tik į tuos buvusiosios Jugoslavijos Respublikos Makedonijos teritorijos regionus, kurie ribojasi su ES išorės sienomis; būrio nariai tose buvusiosios Jugoslavijos Respublikos Makedonijos srityse turi vykdomuosius įgaliojimus, kaip nustatyta veiklos plane.

               Veiksmo pradėjimas

               Agentūra gali siūlyti pradėti veiksmą. Buvusiosios Jugoslavijos Respublikos Makedonijos kompetentingos institucijos gali prašyti Agentūros apsvarstyti galimybę pradėti veiksmą. Norint vykdyti veiksmą, reikia gauti buvusiosios Jugoslavijos Respublikos Makedonijos kompetentingų institucijų ir Agentūros sutikimą.

               Veiklos planas

               Prieš kiekvieną bendrą operaciją arba prieš kaskart teikiant skubią pasienio pagalbą, Agentūra ir buvusioji Jugoslavijos Respublika Makedonija turi susitarti dėl veiklos plano. Šiam veiklos planui taip pat turi pritarti su operacijos vykdymo teritorija besiribojanti (-čios) valstybė (-s) narė (-s).

               Plane išsamiai išdėstomi organizaciniai ir procedūriniai bendros operacijos ar skubios pasienio pagalbos aspektai, įskaitant padėties aprašymą ir vertinimą, operacijos tikslą ir uždavinius, nurodoma operacijos koncepcija, siųstina techninė įranga, pateikiamas įgyvendinimo planas, bendradarbiavimo su kitomis trečiosiomis valstybėmis, kitomis Sąjungos agentūromis ir įstaigomis arba tarptautinėmis organizacijomis nuostatos, taip pat nuostatos dėl pagrindinių teisių, įskaitant asmens duomenų apsaugą, nuostatos dėl koordinavimo, vadovavimo, kontrolės, ryšių ir atskaitomybės struktūros, organizacinių susitarimų ir logistikos, aptariami bendros operacijos arba skubios pasienio pagalbos vertinimo ir finansiniai aspektai.

               Būrio narių užduotys ir įgaliojimai

               Paprastai būriams suteikiamas įgaliojimas vykdyti užduotis ir vykdomuosius įgaliojimus, būtinus sienų kontrolės ir grąžinimo operacijoms vykdyti. Jie laikosi buvusiosios Jugoslavijos Respublikos Makedonijos įstatymų ir kitų teisės aktų.

               Būriai buvusiosios Jugoslavijos Respublikos Makedonijos teritorijoje veikia tik pagal buvusiosios Jugoslavijos Respublikos Makedonijos sienos apsaugos pareigūnų arba kitų atitinkamų darbuotojų nurodymus ir jiems dalyvaujant.

               Būrio nariai, jei reikia, dėvi savo uniformas; ant savo uniformų jie turi matomą asmens identifikatorių ir ryši mėlyną raištį su Europos Sąjungos ir Agentūros emblemomis. Jie taip pat privalo turėti akreditavimo dokumentą, kad juos buvusiosios Jugoslavijos Respublikos Makedonijos nacionalinės valdžios institucijos galėtų aiškiai identifikuoti.

               Būrio nariai gali nešiotis tarnybinius ginklus, šaudmenis ir įrangą, leidžiamus pagal jų valstybės nacionalinę teisę ir buvusiosios Jugoslavijos Respublikos Makedonijos teisę. Buvusiosios Jugoslavijos Respublikos Makedonijos valdžios institucijos Agentūrai iš anksto praneša apie leidžiamus nešiotis tarnybinius ginklus, šaudmenis ir įrangą, taip pat apie teisės aktus, reglamentuojančius jų naudojimą, ir jų naudojimo sąlygas.

               Būrio nariai gali naudoti jėgą, taip pat panaudoti tarnybinį ginklą, šaudmenis ir įrangą gavę savo valstybės ir buvusiosios Jugoslavijos Respublikos Makedonijos valdžios institucijų leidimą, dalyvaujant buvusiosios Jugoslavijos Respublikos Makedonijos sienos apsaugos pareigūnams ar kitiems atitinkamiems darbuotojams ir pagal buvusiosios Jugoslavijos Respublikos Makedonijos teisę. Buvusiosios Jugoslavijos Respublikos Makedonijos valdžios institucijos taip pat gali leisti būrio nariams panaudoti jėgą nedalyvaujant jų sienos apsaugos pareigūnams. Buvusiosios Jugoslavijos Respublikos Makedonijos valdžios institucijos Agentūrai iš anksto praneša apie leidžiamą fizinės jėgos ir prievartos priemonių naudojimą ir jų naudojimo sąlygas.

               Prieš siunčiant būrio narius buvusiosios Jugoslavijos Respublikos Makedonijos valdžios institucijos informuoja Agentūrą, kuriomis nacionalinėmis duomenų bazėmis galima naudotis pagal buvusiosios Jugoslavijos Respublikos Makedonijos nacionalinės teisės aktus. Prieigą prie nacionalinių duomenų bazių turi tik įgaliotieji buvusiosios Jugoslavijos Respublikos Makedonijos asmenys, o duomenys gali būti perduodami tik būrio nariams, jei tai būtina.

               Veiksmo sustabdymas ir nutraukimas

               Tiek Agentūra, tiek buvusiosios Jugoslavijos Respublikos Makedonijos valdžios institucijos gali sustabdyti arba nutraukti veiksmą, jeigu jos mano, kad kita Šalis nesilaiko susitarimo arba veiklos plano nuostatų.

               Būrio narių privilegijos ir imunitetai

               Būrio nariai turi imunitetą nuo buvusiosios Jugoslavijos Respublikos Makedonijos baudžiamosios jurisdikcijos dėl visų veiksmų, padarytų vykdant oficialias pareigas (tarnybines pareigas), tačiau jie neturės tokio imuniteto dėl veiksmų, kuriuos jie padarys nevykdydami tarnybinių pareigų.

               Veiklos plane tiksliai nustatyti veiksmai, dėl kurių suteikiamas imunitetas buvusiosios Jugoslavijos Respublikos Makedonijos baudžiamosios jurisdikcijos atžvilgiu.

               Jeigu būrio narys apkaltinamas nusikalstama veika, Agentūros vykdomasis direktorius prieš pradedant teisminį procesą buvusiosios Jugoslavijos Respublikos Makedonijos kompetentingoms institucijoms patvirtina, ar atitinkamą veiksmą būrio narys padarė vykdydamas oficialias pareigas. Agentūros vykdomasis direktorius priima sprendimą nuodugniai apsvarstęs visus sienos apsaugos pareigūną ar kitą susijusį darbuotoją nusiuntusios valstybės narės kompetentingos institucijos ir buvusiosios Jugoslavijos Respublikos Makedonijos kompetentingos institucijos pareiškimus. Agentūros vykdomojo direktoriaus patvirtinimas buvusiosios Jugoslavijos Respublikos Makedonijos jurisdikcijai yra privalomas.

               Tai, kad būrio nariams suteiktos privilegijos ir imunitetas nuo buvusiosios Jugoslavijos Respublikos Makedonijos baudžiamosios jurisdikcijos, nereiškia, kad jiems netaikoma buveinės valstybės narės jurisdikcija.

               Panaši tvarka taikoma būrio narių civilinei ir administracinei atsakomybei.

               Valstybė narė, nusiuntusi atitinkamą sienos apsaugos pareigūną ar kitą susijusį darbuotoją, gali panaikinti būrių nariams taikomą imunitetą nuo buvusiosios Jugoslavijos Respublikos Makedonijos baudžiamosios, civilinės ir administracinės jurisdikcijos. Toks panaikinimas visada turi būti aiškiai suformuluotas.

               Susitarime numatyta žalos atlyginimo tvarka. Žalos atlyginimo tvarka grindžiama Reglamento (ES) 2016/1624 dėl Europos sienų ir pakrančių apsaugos pajėgų 42 straipsniu. Jeigu žalą padaro būrio narys, vykdydamas tarnybines pareigas, ją turi atlyginti buvusioji Jugoslavijos Respublika Makedonija. Jeigu žalą padaro dalyvaujančios valstybės narės būrio narys, vykdydamas tarnybines pareigas, dėl didelio neatsargumo ar tyčinio nusižengimo, arba jeigu žala padaryta nevykdant tarnybinių pareigų, buvusioji Jugoslavijos Respublika Makedonija gali prašyti per Agentūros vykdomąjį direktorių, kad žalą atlygintų atitinkama dalyvaujanti valstybė narė. Jeigu žalą padaro Agentūros darbuotojai, buvusioji Jugoslavijos Respublika Makedonija gali prašyti Agentūros atlyginti žalą.

               Būrio nariams negalima taikyti jokių vykdymo priemonių, išskyrus atvejus, kai jiems iškeliama su jų oficialiomis pareigomis nesusijusi civilinė byla.

               Būrio narių nuosavybė, kuri yra būtina jų oficialioms pareigoms vykdyti, negali būti konfiskuojama. Civilinėse bylose būrio nariams netaikomi jokie asmens laisvės apribojimai ar kitos suvaržymo priemonės.

               Būrio nariams Agentūrai suteiktų paslaugų atžvilgiu netaikomos socialinės apsaugos nuostatos, kurios gali galioti buvusiojoje Jugoslavijos Respublikoje Makedonijoje. Jų tarnybinės pajamos ir atlyginimai, kuriuos jiems moka Agentūra arba jų valstybės narės, ir pajamos, gaunamos ne buvusiojoje Jugoslavijos Respublikoje Makedonijoje, neapmokestinamos buvusiosios Jugoslavijos Respublikos Makedonijos mokesčiais.

               Buvusiosios Jugoslavijos Respublikos Makedonijos valdžios institucijos leidžia įvežti ir išvežti būrio narių asmeniniam naudojimui skirtus daiktus ir atleidžia nuo visų muitų, mokesčių ir susijusių privalomųjų mokėjimų, išskyrus mokesčius už sandėliavimo, pervežimo ir panašias paslaugas.

               Būrio narių asmeninis bagažas netikrinamas, išskyrus atvejus, kai yra rimtų priežasčių manyti, kad jame yra daiktų, kurie nėra skirti būrio narių asmeniniam naudojimui, arba daiktų, kuriuos įvežti ar išvežti draudžiama įstatymu arba kuriems taikomos buvusiosios Jugoslavijos Respublikos Makedonijos karantino taisyklės. Toks asmeninio bagažo patikrinimas atliekamas tik dalyvaujant atitinkam (-iems) būrio nariui (-iams) arba Agentūros įgaliotam atstovui.

               Būrio narių dokumentai, korespondencija ir nuosavybė neliečiami, išskyrus atvejus, kai taikomos vykdymo priemonės. Būrio nariai nėra įpareigoti duoti liudytojo parodymų.

               Akreditavimo dokumentas

               Agentūra, bendradarbiaudama su buvusiąja Jugoslavijos Respublika Makedonija, būrio nariams išduoda akreditavimo dokumentą, kuriuo remdamosi buvusiosios Jugoslavijos Respublikos Makedonijos valdžios institucijos galėtų nustatyti būrio nario tapatybę ir kuriuo būtų įrodomos turėtojo teisės vykdyti užduotis ir šiame susitarime ir veiklos plane nustatytus įgaliojimus. Akreditavimo dokumentas kartu su galiojančiu kelionės dokumentu suteikia būrio nariui galimybę į buvusiąją Jugoslavijos Respubliką Makedoniją patekti be vizos ar išankstinio leidimo.

               Pagrindinės teisės

               Būrio nariai, vykdydami savo užduotis ir įgaliojimus, visapusiškai gerbia pagrindines teises ir laisves, įskaitant teisę pasinaudoti prieglobsčio prašymo nagrinėjimo procedūromis, taip pat gerbia žmogaus orumą, laikosi kankinimo ir nežmoniško ar žeminančio elgesio draudimo principų, gerbia teisę į laisvę, laikosi negrąžinimo ir kolektyvinio asmenų išsiuntimo draudimo principo, taip pat gerbia vaiko teises ir teisę į privatų ir šeimos gyvenimą. Jie savavališkai nediskriminuoja asmenų dėl jokių priežasčių, įskaitant dėl lyties, rasinės ar etninės kilmės, religijos ar tikėjimo, negalios, amžiaus, seksualinės orientacijos ar lytinės tapatybės. Visos priemonės, kuriomis daromas poveikis pagrindinėms teisėms ir laisvėms, turi būti proporcingos tokiomis priemonėmis siekiamiems tikslams ir jomis turi būti paisoma šių pagrindinių teisių ir laisvių esmės.

               Kiekviena Šalis turi nustatyti skundų nagrinėjimo mechanizmą, skirtą pareiškimams, kad jos darbuotojai pažeidė pagrindines teises, nagrinėti. Agentūra nustatė Reglamento (ES) 2016/1624 dėl Europos sienų ir pakrančių apsaugos pajėgų 72 straipsnyje nurodytą skundų nagrinėjimo mechanizmą, todėl šią prievolę įvykdė. Tokius pareiškimus galėtų nagrinėti buvusiosios Jugoslavijos Respublikos Makedonijos ombudsmenas, nebent buvusiosios Jugoslavijos Respublikos Makedonijos valdžios institucijos nuspręstų nustatyti mechanizmą, konkrečiai skirtą pagal šį susitarimą pateiktiems skundams nagrinėti.

               Asmens duomenų tvarkymas

               Prireikus asmens duomenis tvarko būrio nariai, laikydamiesi Agentūrai ir ES valstybėms narėms taikomų taisyklių. Buvusioji Jugoslavijos Respublika Makedonija asmens duomenis tvarko laikydamasi savo nacionalinės teisės aktų.

               Kaskart baigusios vykdyti veiksmus Agentūra, dalyvaujančios valstybės narės ir buvusiosios Jugoslavijos Respublikos Makedonijos valdžios institucijos rengia bendrą asmens duomenų tvarkymo ataskaitą. Ši ataskaita siunčiama Agentūros pagrindinių teisių pareigūnui bei duomenų apsaugos pareigūnui ir buvusiosios Jugoslavijos Respublikos Makedonijos kompetentingai duomenų apsaugos institucijai. Agentūros pagrindinių teisių pareigūnas ir duomenų apsaugos pareigūnas atsiskaito Agentūros vykdomajam direktoriui.

               Ginčai ir aiškinimas

               Visus klausimus, kylančius dėl šio susitarimo taikymo, bendrai sprendžia buvusiosios Jugoslavijos Respublikos Makedonijos kompetentingos institucijos ir Agentūros atstovai; jie konsultuojasi su valstybe nare arba valstybėmis narėmis, kurios yra buvusiosios Jugoslavijos Respublikos Makedonijos kaimynės.

               Nepavykus susitarti, ginčai dėl šio susitarimo aiškinimo ar taikymo sprendžiami vien tik buvusiosios Jugoslavijos Respublikos Makedonijos ir Europos Komisijos derybomis, o Europos Komisija konsultuojasi su bet kuria valstybe nare, kuri yra buvusiosios Jugoslavijos Respublikos Makedonijos kaimynė.

               Už šio susitarimo įgyvendinimą atsakingos kompetentingos institucijos

               Buvusiosios Jugoslavijos Respublikos Makedonijos vardu šį susitarimą įgyvendinti kompetentinga institucija yra Vidaus reikalų ministerija. Europos Sąjungos vardu – Europos sienų ir pakrančių apsaugos agentūra.

               Bendra deklaracija

               Abi Šalys susitaria, kad nesiimti jokių priemonių, galinčių sutrukdyti priimančiosios valstybės kompetentingoms institucijoms vėliau galbūt pradėti būrio nario baudžiamąjį persekiojimą, reiškia ir nesiimti veiksmų siekiant palengvinti atitinkamo būrio nario grįžimą iš Europos sienų ir pakrančių apsaugos pajėgų agentūros patalpų buvusiojoje Jugoslavijos Respublikoje Makedonijoje į jo buveinės valstybę narę, kol Agentūros vykdomasis direktorius nepateiks patvirtinimo.

               2018/0319 (NLE)

               Pasiūlymas

               TARYBOS SPRENDIMAS

               dėl Europos Sąjungos ir buvusiosios Jugoslavijos Respublikos Makedonijos susitarimo dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso pasirašymo Sąjungos vardu

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies b ir d punktus ir 79 straipsnio 2 dalies c punktą kartu su 218 straipsnio 5 dalimi,

               atsižvelgdama į Europos Komisijos pasiūlymą,

               kadangi:

               (1)remiantis Reglamento (ES) 2016/1624 54 straipsnio 4 dalimi, kai numatoma, kad Europos sienų ir pakrančių apsaugos būriai bus siunčiami į trečiąsias valstybes, siekiant dalyvauti vykdant veiksmus, o būrio nariai vykdys vykdomuosius įgaliojimus, arba kai to reikės atliekant kitus veiksmus trečiosiose valstybėse, Sąjunga ir atitinkama trečioji valstybė sudaro susitarimą dėl statuso. Susitarimas dėl statuso apima visus veiksmams vykdyti būtinus aspektus;

               (2)2017 m. vasario 21 d. Taryba įgaliojo Komisiją pradėti derybas su buvusiąja Jugoslavijos Respublika Makedonija dėl susitarimo dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso;

               (3)derybos dėl susitarimo dėl statuso pradėtos 2017 m. rugsėjo 15 d. ir buvo sėkmingai baigtos, parafavus susitarimą 2018 m. liepos 18 d.;

               (4)šiuo sprendimu plėtojamos Šengeno acquis nuostatos, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB
                  3
               ; todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;

               (5)šiuo sprendimu plėtojamos Šengeno acquis nuostatos, kurias įgyvendinant Airija nedalyvauja pagal Tarybos sprendimą 2002/192/EB
                  4
               ; todėl Airija nedalyvauja priimant šį sprendimą ir jis nėra jai privalomas ar taikomas;

               (6)pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas;

               (7)susitarimas dėl statuso Sąjungos vardu turėtų būti pasirašytas ir prie susitarimo pridėta deklaracija patvirtinta su sąlyga, kad jis bus sudarytas vėliau,

               PRIĖMĖ ŠĮ SPRENDIMĄ:

               1 straipsnis

               Įgaliojama Sąjungos vardu pasirašyti Europos Sąjungos ir buvusiosios Jugoslavijos Respublikos Makedonijos susitarimą dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso su sąlyga, kad minėtas susitarimas bus sudarytas.

               Susitarimo tekstas pridedamas prie šio sprendimo.

               2 straipsnis

               Sąjungos vardu patvirtinama prie šio sprendimo pridedama deklaracija.

               3 straipsnis

               Tarybos generalinis sekretoriatas parengia įgaliojamąjį raštą, kuriuo Susitarimo derybininko nurodytam (-iems) asmeniui (-ims) suteikiami įgaliojimai pasirašyti Susitarimą su sąlyga, kad jis bus sudarytas.

               4 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        OL L 251, 2016 9 16, p. 1.

                     (2)

                        OL L 334, 2007 12 19, p. 7.

                     (3)

                        2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).

                     (4)

                        2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).

    ---documentbreak---

               EUROPOS KOMISIJA
            Briuselis, 2018 09 05
            COM(2018) 610 final
            PRIEDAS
            prie
            pasiūlymo dėl Tarybos sprendimo
            dėl Europos Sąjungos ir buvusiosios Jugoslavijos Respublikos Makedonijos susitarimo dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso pasirašymo Sąjungos vardu

               PRIEDAS

               SUSITARIMAS DĖL STATUSO

               Europos Sąjungos ir buvusiosios Jugoslavijos Respublikos Makedonijos susitarimas dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų statuso

               EUROPOS SĄJUNGA

               ir BUVUSIOJI JUGOSLAVIJOS RESPUBLIKA MAKEDONIJA,

               toliau – Šalys,

               KADANGI gali susidaryti padėtis, kai Europos sienų ir pakrančių apsaugos agentūra (toliau – Agentūra) koordinuos Europos Sąjungos valstybių narių ir buvusiosios Jugoslavijos Respublikos Makedonijos operatyvinį bendradarbiavimą, įskaitant buvusiosios Jugoslavijos Respublikos Makedonijos teritorijoje,

               ATSIŽVELGDAMOS į tai, kad buvusioji Jugoslavijos Respublika Makedonija, kaip ES narystės siekianti šalis kandidatė nuo 2005 m., glaudžiai bendradarbiauja su Sąjunga valdant migracijos srautus ir kovojant su nelegalia imigracija bei tarpvalstybiniu nusikalstamumu,

               KADANGI Šalys laikysis prie šio susitarimo dėl statuso pridedamų deklaracijų nuostatų,

               KADANGI reikėtų nustatyti teisinę sistemą, t. y. parengti susitarimą dėl statuso susidarius padėčiai, kai Europos sienų ir pakrančių apsaugos agentūros būrio nariai vykdys vykdomuosius įgaliojimus buvusiosios Jugoslavijos Respublikos Makedonijos teritorijoje,

               ATSIŽVELGDAMOS į tai, kad visi Europos sienų ir pakrančių apsaugos agentūros veiksmai buvusiosios Jugoslavijos Respublikos Makedonijos teritorijoje turi būti vykdomi visiškai gerbiant pagrindines teises,

               NUSPRENDĖ SUDARYTI ŠĮ SUSITARIMĄ:

               1 straipsnis

               Susitarimo taikymo sritis

               1.Šiuo susitarimu reglamentuojamos Agentūros būrio narių teisės ir pareigos valdant migracijos srautus ir kovojant su nelegalia imigracija bei tarpvalstybiniu nusikalstamumu buvusiojoje Jugoslavijos Respublikoje Makedonijoje, kurioje jie vykdys vykdomuosius įgaliojimus, taip pat kiti aspektai, būtini veiksmams, kuriuose dalyvauja Agentūros būrio nariai ir buvusiosios Jugoslavijos Respublikos Makedonijos kompetentingos institucijos, vykdyti.

               2.Šiuo susitarimu neišplečiama Europos bendrijos ir buvusiosios Jugoslavijos Respublikos Makedonijos susitarimo dėl neteisėtai gyvenančių asmenų readmisijos (toliau – EB ir buvusiosios Jugoslavijos Respublikos Makedonijos readmisijos susitarimas) taikymo sritis. Kalbant apie 2 straipsnio 4 dalyje apibrėžtas grąžinimo operacijas, šis Susitarimas yra susijęs tik su operatyvine pagalba grąžinimo operacijoms, vykdomoms pagal EB ir buvusiosios Jugoslavijos Respublikos Makedonijos readmisijos susitarimą.

               3.Šis susitarimas taikomas tik buvusiosios Jugoslavijos Respublikos Makedonijos teritorijoje ir būrio nariai vykdo vykdomuosius įgaliojimus tik veiklos plane nustatytose buvusiosios Jugoslavijos Respublikos Makedonijos srityse.

               2 straipsnis

               Sąvokų apibrėžtys

               Susitarime vartojamų terminų apibrėžtys:

               1)veiksmas – bendra operacija, skubi pasienio pagalba arba grąžinimo operacija;

               2)bendra operacija – veiksmai, kuriais siekiama prie buvusiosios Jugoslavijos Respublikos Makedonijos išorės sienų, kurios ribojasi su valstybe nare, sustabdyti nelegalią imigraciją arba tarpvalstybinį nusikalstamumą, arba veiksmai, kuriais siekiama teikti daugiau techninės ir operatyvinės pagalbos ir kurie vykdomi buvusiosios Jugoslavijos Respublikos Makedonijos teritorijoje, taip pat Agentūros būrio narių siuntimas į buvusiosios Jugoslavijos Respublikos Makedonijos teritoriją nustatytam laikotarpiui vadovaujantis veiklos planu;

               3)skubi pasienio pagalba – veiksmai, kuriais siekiama reaguoti į konkrečius ir neproporcingus sunkumus prie buvusiosios Jugoslavijos Respublikos Makedonijos sienų, kurios ribojasi su valstybe nare, ir kurie ribotą laikotarpį vykdomi buvusiosios Jugoslavijos Respublikos Makedonijos teritorijoje vadovaujantis veiklos planu;

               4)grąžinimo operacija – Agentūros koordinuojama ir vienos arba daugiau valstybių narių techninėmis ir operatyvinėmis priemonėmis remiama operacija, per kurią grąžinamieji asmenys iš vienos arba daugiau valstybių narių priverstinai arba savanoriškai grąžinami į buvusiąją Jugoslavijos Respubliką Makedoniją, vadovaujantis Europos bendrijos ir buvusiosios Jugoslavijos Respublikos Makedonijos susitarimu dėl neteisėtai gyvenančių asmenų readmisijos;

               5)sienų kontrolė – asmenų kontrolė prie sienos išimtinai esant ketinimui kirsti sieną arba įvykus tokiam kirtimui, neatsižvelgiant į jokias kitas aplinkybes, kuri apima patikrinimus kertant sieną ir sienos stebėjimą tarp sienos perėjimo punktų;

               6)būrio narys – Agentūros darbuotojas arba dalyvaujančios valstybės narės sienos apsaugos būrio pareigūnas, įskaitant sienos apsaugos pareigūnus, kuriuos valstybės narės deleguoja į Agentūrą, siunčiamas vykdant veiksmus; tai gali apimti kitus atitinkamus darbuotojus, kurių pareigos bus nustatytos veiklos plane;

               7)valstybė narė – bet kuri Europos Sąjungos valstybė narė;

               8)buveinės valstybė narė – valstybė narė, kurios sienos apsaugos pareigūnas arba kitas atitinkamas darbuotojas yra būrio narys;

               9)asmens duomenys – bet kokia informacija, susijusi su fiziniu asmeniu, kurio tapatybė nustatyta arba kurio tapatybę galima nustatyti; asmuo, kurio tapatybę galima nustatyti, yra asmuo, kurio tapatybę tiesiogiai ar netiesiogiai galima nustatyti, visų pirma pagal identifikatorių, kaip antai vardą ir pavardę, asmens identifikavimo numerį, buvimo vietos duomenis ir interneto identifikatorių arba pagal vieną ar kelias to asmens fizinės, fiziologinės, genetinės, psichinės, ekonominės, kultūrinės ar socialinės tapatybės požymius;

               10)dalyvaujanti valstybė narė – valstybė narė, kuri dalyvauja vykdant veiksmus buvusiojoje Jugoslavijos Respublikoje Makedonijoje ir teikia techninę įrangą, siunčia sienos apsaugos pareigūnus ir kitus atitinkamus darbuotojus, kurie siunčiami kaip būrio nariai;

               11)Agentūra – Reglamentu (ES) 2016/1624 dėl Europos sienų ir pakrančių apsaugos pajėgų įsteigta Europos sienų ir pakrančių apsaugos agentūra;

               12)būrio narių vykdomieji įgaliojimai – įgaliojimai, būtini sienų kontrolės užduotims atlikti ir grąžinimo operacijoms vykdyti buvusiosios Jugoslavijos Respublikos Makedonijos teritorijoje vykdant į veiklos planą įtrauktus bendrus veiksmus.

               3 straipsnis

               Veiksmo pradėjimas

               1.Agentūra gali imtis iniciatyvos pasiūlyti buvusiosios Jugoslavijos Respublikos Makedonijos kompetentingoms institucijoms pradėti veiksmą. Buvusiosios Jugoslavijos Respublikos Makedonijos kompetentingos institucijos gali prašyti Agentūros apsvarstyti galimybę pradėti veiksmą.

               2.Norint vykdyti veiksmą, reikia gauti ir buvusiosios Jugoslavijos Respublikos Makedonijos kompetentingų institucijų, ir Agentūros sutikimą.

               4 straipsnis

               Veiklos planas

               Kai vykdoma bendra operacija ar teikiama skubi pasienio pagalba, Agentūra ir buvusioji Jugoslavijos Respublika Makedonija susitaria dėl veiklos plano, kuriam pritaria valstybė narė ar valstybės narės, kuri (-ios) ribojasi su teritorija, kurioje vykdomi veiksmai. Plane išsamiai išdėstomi organizaciniai ir procedūriniai bendros operacijos ar skubios pasienio pagalbos aspektai, be kita ko, padėties aprašymas ir vertinimas, modus operandi, operacijos tikslas ir uždaviniai, siųstina techninė įranga, įgyvendinimo planas, bendradarbiavimo su kitomis trečiosiomis valstybėmis, kitomis Sąjungos agentūromis, įstaigomis ar tarptautinėmis organizacijomis nuostatos, nuostatos dėl pagrindinių teisių, įskaitant asmens duomenų apsaugą, numatoma veiksmo trukmė ir geografinė sritis, kurioje jis vyks, būrio narių užduočių, atsakomybės, įskaitant pagarbą pagrindinėms teisėms, aprašas, ir specialūs nurodymai būrio nariams, leistinas paieškos atlikimas duomenų bazėse ir leistinas tarnybinių ginklų, šaudmenų ir įrangos naudojimas buvusiojoje Jugoslavijos Respublikoje Makedonijoje, būrių sąrašai ir kitų atitinkamų darbuotojų siuntimas, vadovavimo ir kontrolės nuostatos, įskaitant buvusiosios Jugoslavijos Respublikos Makedonijos sienos apsaugos pareigūnų, atsakingų už bendradarbiavimą su Agentūros būrio nariais, vardus, pavardes ir laipsnius, visų pirma buvusiosios Jugoslavijos Respublikos Makedonijos sienos apsaugos pareigūnų, vadovaujančių būrio narių siuntimo į buvusiąją Jugoslavijos Respubliką Makedoniją metu, vardus, pavardes ir laipsnius, ir būrio narių vieta vadovavimo grandinėje, techninės įrangos, kuri bus naudojama, pobūdis; koordinavimo, vadovavimo, kontrolės, komunikacijos ir ataskaitų teikimo struktūra, organizacinė tvarka ir logistika, bendros operacijos ar skubios pasienio pagalbos vertinimas ir finansiniai aspektai. Bendros operacijos arba skubios pasienio pagalbos vertinimą kartu atlieka buvusioji Jugoslavijos Respublika Makedonija ir Agentūra.

               5 straipsnis

               Būrio narių užduotys ir įgaliojimai

               1. Būrio nariams suteikiamas įgaliojimas vykdyti užduotis ir vykdomuosius įgaliojimus, būtinus sienų kontrolės ir grąžinimo operacijoms vykdyti.

               2. Būrio nariai laikosi buvusiosios Jugoslavijos Respublikos Makedonijos įstatymų ir kitų teisės aktų.

               3. Būrio nariai buvusiosios Jugoslavijos Respublikos Makedonijos teritorijoje gali vykdyti užduotis ir įgaliojimus tik pagal buvusiosios Jugoslavijos Respublikos Makedonijos sienos apsaugos pareigūnų arba kitų atitinkamų darbuotojų nurodymus ir jiems dalyvaujant. Prireikus buvusioji Jugoslavijos Respublika Makedonija pateikia būriui nurodymus pagal veiklos planą.

               Agentūra per savo koordinavimo pareigūną gali perduoti buvusiosios Jugoslavijos Respublikos Makedonijos pasienio policijos atsakingam asmeniui savo nuomonę dėl būriui duotų nurodymų. Tuo atveju buvusioji Jugoslavijos Respublika Makedonija apsvarsto šią nuomonę ir kuo labiau į ją atsižvelgia.

               Jei būriui duoti nurodymai neatitinka veiklos plano, koordinavimo pareigūnas nedelsdamas praneša apie tai Agentūros vykdomajam direktoriui. Vykdomasis direktorius gali imtis tinkamų priemonių, be kita ko, sustabdyti arba nutraukti veiksmą.

               4. Vykdydami savo užduotis ir įgaliojimus, būrių nariai, kai tinkama, dėvi savo uniformas. Būrio nariai ant savo uniformų, kai tinkama, taip pat turi matomą asmens identifikatorių ir ryši mėlyną raištį su Europos Sąjungos ir Agentūros emblemomis. Kad būrio narius galėtų identifikuoti buvusiosios Jugoslavijos Respublikos Makedonijos nacionalinės institucijos, jie visada turi turėti 8 straipsnyje nurodytą akreditavimo dokumentą.

               5. Vykdydami jiems pavestas užduotis ir įgaliojimus, būrio nariai gali nešiotis tarnybinius ginklus, šaudmenis ir įrangą, leidžiamus pagal buveinės valstybės narės ir buvusiosios Jugoslavijos Respublikos Makedonijos nacionalinės teisės aktus. Buvusioji Jugoslavijos Respublika Makedonija prieš siunčiant būrio narius praneša Agentūrai apie leistinus tarnybinius ginklus, šaudmenis ir įrangą, su jais susijusią teisinę sistemą ir jų naudojimo sąlygas.

               6. Būrio nariams vykdant savo užduotis ir įgaliojimus leidžiama naudoti jėgą, taip pat panaudoti tarnybinį ginklą, šaudmenis ir įrangą, gavus buveinės valstybės narės ir buvusiosios Jugoslavijos Respublikos Makedonijos leidimą, dalyvaujant buvusiosios Jugoslavijos Respublikos Makedonijos sienos apsaugos pareigūnams ar kitiems atitinkamiems darbuotojams ir pagal buvusiosios Jugoslavijos Respublikos Makedonijos nacionalinę teisę. Buvusioji Jugoslavijos Respublika Makedonija gali leisti būrio nariams panaudoti jėgą nedalyvaujant buvusiosios Jugoslavijos Respublikos Makedonijos sienos apsaugos pareigūnams ar kitiems atitinkamiems darbuotojams. Buvusioji Jugoslavijos Respublika Makedonija prieš siunčiant būrio narius praneša Agentūrai apie leistinus fizinės jėgos ir prievartos priemonių naudojimą ir jų naudojimo sąlygas.

               7.Buvusioji Jugoslavijos Respublika Makedonija prieš siunčiant būrio narius Agentūrai praneša, kuriose nacionalinėse duomenų bazėse galima atlikti paiešką. Paieška šiose duomenų bazėse atliekama laikantis buvusiosios Jugoslavijos Respublikos Makedonijos nacionalinės teisės.

               Nacionalinėmis duomenų bazėmis naudojasi tik įgaliotieji buvusiosios Jugoslavijos Respublikos Makedonijos asmenys, kurie turi leidimą naudotis atitinkamomis duomenų bazėmis.

               Buvusioji Jugoslavijos Respublika Makedonija gali leisti pasidalinti savo duomenų bazių duomenimis su būrio nariais, jei to reikia veiklos tikslais, nurodytais veiklos plane, ir vykdant grąžinimo operacijas.

               6 straipsnis

               Veiksmo sustabdymas ir nutraukimas

               1. Agentūros vykdomasis direktorius gali nutraukti arba sustabdyti veiksmą, apie tai buvusiajai Jugoslavijos Respublikai Makedonijai pranešęs raštu, jeigu buvusioji Jugoslavijos Respublika Makedonija nesilaiko šio susitarimo arba veiklos plano nuostatų. Vykdomasis direktorius nurodo buvusiajai Jugoslavijos Respublikai Makedonijai to priežastis.

               2. Buvusioji Jugoslavijos Respublika Makedonija gali sustabdyti arba nutraukti veiksmą, apie tai Agentūrai pranešusi raštu, jeigu Agentūra arba bet kuri dalyvaujanti valstybė narė nesilaiko šio susitarimo arba veiklos plano nuostatų. Buvusioji Jugoslavijos Respublika Makedonija nurodo Agentūrai to priežastis.

               3. Visų pirma, Agentūros vykdomasis direktorius arba buvusiosios Jugoslavijos Respublikos Makedonijos vidaus reikalų ministras gali sustabdyti arba nutraukti veiksmą, jeigu pažeidžiamos pagrindinės teisės, nesilaikoma negrąžinimo principo arba duomenų apsaugos taisyklių.

               4. Veiksmo nutraukimas neturi įtakos teisėms ar prievolėms, atsirandantiems vykdant šį susitarimą arba veiklos planą iki veiksmo nutraukimo.

               7 straipsnis

               Būrio narių privilegijos ir imunitetai

               1. Agentūros būrio nariams suteiktomis teisėmis ir imunitetais siekiama užtikrinti, kad nariai sėkmingai atliktų savo oficialias pareigas, vykdydami veiksmus buvusiosios Jugoslavijos Respublikos Makedonijos teritorijoje pagal veiklos planą.

               2. Būrio narių dokumentai, korespondencija ir nuosavybė turi neliečiamybę, išskyrus atvejus, kai taikomos pagal šio straipsnio 8 dalį leidžiamos vykdymo priemonės.

               3. Būrio nariai turi imunitetą nuo buvusiosios Jugoslavijos Respublikos Makedonijos baudžiamosios jurisdikcijos dėl visų savo veiksmų, padarytų atliekant oficialias pareigas veiksmų pagal veiklos planą vykdymo metu.

               Jei būrio narys apkaltinamas nusikalstama veika, apie tai nedelsiant pranešama Agentūros vykdomajam direktoriui ir buveinės valstybės narės kompetentingai institucijai. Prieš pradedant teisminį procesą Agentūros vykdomasis direktorius, nuodugniai apsvarstęs visus buveinės valstybės narės kompetentingos institucijos ir buvusiosios Jugoslavijos Respublikos Makedonijos kompetentingos institucijos pareiškimus, patvirtina buvusiosios Jugoslavijos Respublikos Makedonijos kompetentingoms teisminėms institucijoms, ar atitinkamą veiksmą būrio nariai padarė atlikdami savo oficialias pareigas veiksmų pagal veiklos planą vykdymo metu. Iki tokio patvirtinimo Agentūra ir buveinės valstybė narė nesiima jokių priemonių, galinčių sutrukdyti buvusiosios Jugoslavijos Respublikos Makedonijos kompetentingoms institucijoms vėliau galbūt pradėti baudžiamąjį persekiojimą dėl būrio nario.

               Jeigu veiksmas padarytas atliekant oficialias pareigas veiksmų pagal veiklos planą vykdymo metu, procedūros nepradedamos. Jeigu veiksmas padarytas neatliekant oficialių pareigų veiksmų pagal veiklos planą vykdymo metu, procedūros tęsiamos. Agentūros vykdomojo direktoriaus patvirtinimas buvusiosios Jugoslavijos Respublikos Makedonijos valdžios institucijoms yra privalomas.

               Tai, kad būrio nariams suteiktos privilegijos ir imunitetas nuo buvusiosios Jugoslavijos Respublikos Makedonijos baudžiamosios jurisdikcijos, nereiškia, kad jiems netaikoma buveinės valstybės narės jurisdikcija.

               4. Būrio nariai turi imunitetą nuo buvusiosios Jugoslavijos Respublikos Makedonijos civilinės ir administracinės jurisdikcijos dėl visų savo veiksmų, padarytų atliekant oficialias pareigas veiksmų pagal veiklos planą vykdymo metu.

               Jeigu būrio nariui iškeliama civilinė byla bet kuriame buvusiosios Jugoslavijos Respublikos Makedonijos teisme, apie tai nedelsiant pranešama Agentūros vykdomajam direktoriui ir buveinės valstybės narės kompetentingai institucijai. Prieš pradedant teisminį procesą vykdomasis direktorius, nuodugniai apsvarstęs visus buveinės valstybės narės kompetentingos institucijos ir buvusiosios Jugoslavijos Respublikos Makedonijos kompetentingai institucijai pareiškimus, patvirtina buvusiosios Jugoslavijos Respublikos Makedonijos kompetentingoms teisminėms institucijoms, ar atitinkamą veiksmą būrio nariai padarė atlikdami savo oficialias pareigas veiksmų pagal veiklos planą vykdymo metu.

               Jeigu veiksmas padarytas atliekant oficialias pareigas veiksmų pagal veiklos planą vykdymo metu, procedūra nepradedama. Jeigu veiksmas padarytas neatliekant oficialių pareigų veiksmų pagal veiklos planą vykdymo metu, procedūros tęsiamos. Agentūros vykdomojo direktoriaus patvirtinimas buvusiosios Jugoslavijos Respublikos Makedonijos valdžios institucijoms yra privalomas.

               Jei būrio nariams pradedamas teisminis procesas, jie nebegali remtis imunitetu nuo jurisdikcijos dėl priešieškinio, tiesiogiai susijusio su pagrindiniu ieškiniu.

               5. Buveinės valstybė narė gali panaikinti būrių nariams taikomą imunitetą nuo buvusiosios Jugoslavijos Respublikos Makedonijos baudžiamosios, civilinės ir administracinės jurisdikcijos pagal šio straipsnio 3 ir 4 dalis. Toks panaikinimas visada turi būti aiškiai suformuluotas.

               6. Būrio nariai nėra įpareigoti duoti liudytojo parodymų.

               7. Jeigu būrio narys, atlikdamas oficialias pareigas veiksmų pagal veiklos planą vykdymo metu, padaro žalą, ją turi atlyginti buvusioji Jugoslavijos Respublika Makedonija.

               Jeigu žalą dalyvaujančios valstybės narės būrio narys, atlikdamas oficialias pareigas, padaro dėl didelio neatsargumo ar tyčinio nusižengimo, arba jeigu žala padaryta neatliekant oficialių pareigų, buvusioji Jugoslavijos Respublika Makedonija gali kreiptis į Agentūros vykdomąjį direktorių ir prašyti, kad žalą atlygintų atitinkama dalyvaujanti valstybė narė.

               Jeigu žalą būrio narys, kuris yra Agentūros darbuotojas, atlikdamas oficialias pareigas, padaro dėl didelio neatsargumo ar tyčinio nusižengimo, arba jeigu žala padaryta neatliekant oficialių pareigų, buvusioji Jugoslavijos Respublika Makedonija gali prašyti, kad žalą atlygintų Agentūra.

               8. Būrio nariams negalima taikyti jokių vykdymo priemonių, išskyrus atvejus, kai jiems iškeliama su jų oficialiomis pareigomis vykdant veiksmus pagal veiklos planą nesusijusi civilinė byla.

               Būrio narių nuosavybė, kuri, kaip patvirtino Agentūros vykdomasis direktorius, yra būtina jų oficialioms pareigoms vykdyti, negali būti konfiskuojama vykdant teismo sprendimą, nutartį ar įsakymą. Civilinėse bylose būrio nariams netaikomi jokie asmens laisvės apribojimai ar kitos suvaržymo priemonės.

               9. Tai, kad būrio nariai turi imunitetą nuo buvusiosios Jugoslavijos Respublikos Makedonijos jurisdikcijos, nereiškia, kad atitinkamos buveinės valstybės narės jų atžvilgiu neturi jurisdikcijos.

               10. Būrio narių Agentūrai suteiktų paslaugų atžvilgiu netaikomos socialinės apsaugos nuostatos, kurios galioja buvusiojoje Jugoslavijos Respublikoje Makedonijoje.

               11. Būrio narių tarnybinės pajamos ir atlyginimai, kuriuos jiems moka Agentūra arba buveinės valstybės narės, bei pajamos, gaunamos ne buvusiojoje Jugoslavijos Respublikoje Makedonijoje, neapmokestinamos buvusiosios Jugoslavijos Respublikos Makedonijos mokesčiais.

               12. Buvusioji Jugoslavijos Respublika Makedonija, laikydamasi galiojančių įstatymų ir kitų teisės aktų, leidžia įvežti būrio narių asmeniniam naudojimui skirtus daiktus ir atleidžia nuo visų muitų, mokesčių ir susijusių privalomųjų mokėjimų, išskyrus mokesčius už sandėliavimo, pervežimo ir panašias paslaugas. Buvusioji Jugoslavijos Respublika Makedonija taip pat leidžia šiuos daiktus išsivežti.

               13. Būrio narių asmeninis bagažas netikrinamas, išskyrus atvejus, kai yra rimtų priežasčių manyti, kad jame yra daiktų, kurie nėra skirti būrio narių asmeniniam naudojimui, arba daiktų, kuriuos įvežti ar išvežti draudžiama įstatymu arba kuriems taikomos buvusiosios Jugoslavijos Respublikos Makedonijos karantino taisyklės. Toks asmeninio bagažo patikrinimas atliekamas tik dalyvaujant atitinkam (-iems) būrio nariui (-iams) arba atitinkamo (-ų) būrio nario (-ų) atstovui.

               8 straipsnis

               Akreditavimo dokumentas

               1. Agentūra, bendradarbiaudama su buvusiąja Jugoslavijos Respublika Makedonija, kiekvienam būrio nariui išduoda dokumentą oficialiosiomis Šalių kalbomis, kuriuo remdamosi buvusiosios Jugoslavijos Respublikos Makedonijos valdžios institucijos galėtų nustatyti būrio nario tapatybę ir kuriuo būtų įrodomos turėtojo teisės vykdyti šio susitarimo 5 straipsnyje ir veiklos plane nurodyta užduotis ir įgaliojimus. Dokumente pateikiama ši informacija apie narį: vardas, pavardė ir pilietybė; laipsnis arba pareigybės pavadinimas; neseniai daryta skaitmeninė nuotrauka ir užduotys, kurias leista vykdyti siuntimo metu.

               2. Akreditavimo dokumentas kartu su galiojančiu kelionės dokumentu suteikia būrio nariui galimybę į buvusiąją Jugoslavijos Respubliką Makedoniją patekti be vizos ar išankstinio leidimo.

               3. Pasibaigus veiksmams, akreditavimo dokumentas grąžinamas Agentūrai.

               9 straipsnis

               Pagrindinės teisės

               1. Būrio nariai, vykdydami savo užduotis ir įgaliojimus, visapusiškai gerbia pagrindines teises ir laisves, įskaitant teisę pasinaudoti prieglobsčio prašymo nagrinėjimo procedūromis, taip pat gerbia žmogaus orumą, laikosi kankinimo ir nežmoniško ar žeminančio elgesio arba baudimo draudimo principų, gerbia teisę į laisvę, laikosi negrąžinimo ir kolektyvinio asmenų išsiuntimo draudimo principo, taip pat gerbia vaiko teises ir teisę į privatų ir šeimos gyvenimą. Vykdydami savo užduotis ir įgaliojimus, jie savavališkai nediskriminuoja asmenų dėl jokių priežasčių, įskaitant nediskriminavimą dėl lyties, rasinės ar etninės kilmės, religijos ar tikėjimo, negalios, amžiaus, seksualinės orientacijos ar lytinės tapatybės. Visos priemonės, kuriomis daromas poveikis pagrindinėms teisėms ir laisvėms ir kurių jie imasi vykdydami savo užduotis ir įgaliojimus, turi būti proporcingos tokiomis priemonėmis siekiamiems tikslams ir jomis turi būti paisoma šių pagrindinių teisių ir laisvių esmės.

               2. Kiekviena šalis nustato skundų nagrinėjimo tvarką, taikomą įtarus, kad jos darbuotojai, atlikdami oficialias pareigas vykdant bendrą operaciją, teikiant skubią pasienio pagalbą ar vykdant grąžinimo operaciją, pažeidė pagrindines teises.

               10 straipsnis

               Asmens duomenų tvarkymas

               1. Asmens duomenys tvarkomi tik tais atvejais, kai to reikia buvusiajai Jugoslavijos Respublikai Makedonijai, Agentūrai ar dalyvaujančioms valstybėms narėms įgyvendinant šį susitarimą.

               2. Buvusioji Jugoslavijos Respublika Makedonija asmens duomenis tvarko laikydamasi savo nacionalinės teisės aktų.

               3. Agentūra ir dalyvaujanti (-čios) valstybė (-s) narė (-s), tvarkydamos asmens duomenis administravimo tikslais, įskaitant asmens duomenų perdavimą buvusiajai Jugoslavijos Respublikai Makedonijai, laikosi 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo, 1995 m. spalio 24 d. Europos Parlamento ir Tarybos direktyvos 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo, 2008 m. lapkričio 27 d. Tarybos pamatinio sprendimo 2008/977/TVR dėl asmens duomenų, tvarkomų vykdant policijos ir teisminį bendradarbiavimą baudžiamosiose bylose, apsaugos ir Agentūros patvirtintų priemonių, kuriomis taikomas Reglamentas (EB) Nr. 45/2001, kaip nurodyta Reglamento (ES) 2016/1624 45 straipsnio 2 dalyje.

               4. Jei, tvarkant asmens duomenis, juos reikia perduoti, perduodamos asmens duomenis buvusiajai Jugoslavijos Respublikai Makedonijai valstybės narės ir Agentūra nurodo bet kokį bendrąjį arba konkretų galimybės su jais susipažinti arba jų naudojimo apribojimą, taip pat taikomą perdavimui, ištrynimui arba sunaikinimui. Kai tokio apribojimo būtinybė paaiškėja po asmens duomenų perdavimo, jos apie tai atitinkamai informuoja buvusiąją Jugoslavijos Respubliką Makedoniją.

               5. Asmens duomenis, administravimo tikslais renkamus vykstant operacijai, Agentūra, dalyvaujančios valstybės narės ir buvusioji Jugoslavijos Respublika Makedonija gali tvarkyti laikydamosi galiojančių duomenų apsaugos teisės aktų.

               6. Kaskart baigusios vykdyti veiksmus Agentūra, dalyvaujančios valstybės narės ir buvusioji Jugoslavijos Respublika Makedonija rengia bendrą šio straipsnio 1–5 dalių taikymo ataskaitą. Ši ataskaita siunčiama Agentūros pagrindinių teisių pareigūnui bei duomenų apsaugos pareigūnui ir buvusiosios Jugoslavijos Respublikos Makedonijos kompetentingai duomenų apsaugos institucijai. Agentūros pagrindinių teisių pareigūnas ir duomenų apsaugos pareigūnas atsiskaito Agentūros vykdomajam direktoriui.

               11 straipsnis

               Ginčai ir aiškinimas

               1. Visus klausimus, kylančius dėl šio susitarimo taikymo, bendrai sprendžia buvusiosios Jugoslavijos Respublikos Makedonijos kompetentingos institucijos ir Agentūros atstovai; jie konsultuojasi su valstybe nare arba valstybėmis narėmis, kurios yra buvusiosios Jugoslavijos Respublikos Makedonijos kaimynės.

               2. Nepavykus iš anksto susitarti, ginčai dėl šio susitarimo aiškinimo ar taikymo sprendžiami vien tik buvusiosios Jugoslavijos Respublikos Makedonijos ir Europos Komisijos derybomis, o Europos Komisija konsultuojasi su bet kuria valstybe nare, kuri yra buvusiosios Jugoslavijos Respublikos Makedonijos kaimynė.

               12 straipsnis

               Susitarimo įsigaliojimas, trukmė ir nutraukimas

               1. Šį susitarimą Šalys patvirtina pagal teisines vidaus procedūras.

               2. Šis susitarimas įsigalioja pirmą antro mėnesio, einančio po to, kai Šalys viena kitai praneša, kad 1 dalyje nurodytos teisinės vidaus procedūros yra baigtos, dieną.

               3. Šis susitarimas sudaromas neribotam laikui. Šis susitarimas gali būti nutrauktas rašytiniu Šalių susitarimu arba bet kuri Šalis gali jį nutraukti vienašališkai. Pastaruoju atveju susitarimą nutraukti pageidaujanti Šalis raštu apie tai praneša kitai Šaliai diplomatiniais kanalais.

               Susitarimo nutraukimas įsigalioja pirmą antro mėnesio, einančio po to, kai pateiktas pranešimas, dieną.

               4. Šis susitarimas bet kada gali būti keičiamas abiejų Šalių rašytiniu sutarimu. Pakeitimai įsigalioja pagal šio straipsnio 1 dalį.

               5. Pranešimai pagal šį straipsnį, skirti Europos Sąjungai, siunčiami Europos Sąjungos Tarybos generaliniam sekretoriatui, o skirti buvusiajai Jugoslavijos Respublikai Makedonijai – buvusiosios Jugoslavijos Respublikos Makedonijos užsienio reikalų ministerijai.

               13 straipsnis

               Ryšys su kitais susitarimais

               Šis susitarimas nedaro poveikio Šalių teisėms ir prievolėms, kylančioms iš kitų tarptautinių susitarimų, kuriais abi Šalys yra saistomos.

               14 straipsnis

               Už šio susitarimo įgyvendinimą atsakingos kompetentingos institucijos

               1. Buvusiosios Jugoslavijos Respublikos Makedonijos vardu šį susitarimą įgyvendinanti kompetentinga institucija yra Vidaus reikalų ministerija.

               2. Europos Sąjungos vardu šį susitarimą įgyvendinanti kompetentinga institucija yra Agentūra.

               BENDRA DEKLARACIJA DĖL ISLANDIJOS, NORVEGIJOS, ŠVEICARIJOS IR LICHTENŠTEINO

               Susitariančiosios Šalys atkreipia dėmesį į glaudžius Europos Sąjungos ir Norvegijos, Islandijos, Šveicarijos ir Lichtenšteino santykius, visų pirma į 1999 m. gegužės 18 d. ir 2004 m. spalio 26 d. susitarimus dėl tų Šalių asociacijos įgyvendinant, taikant ir plėtojant Šengeno acquis.

               Tokiomis aplinkybėmis pageidautina, kad Norvegijos, Islandijos, Šveicarijos bei Lichtenšteino valdžios institucijos ir buvusioji Jugoslavijos Respublika Makedonija nedelsdamos sudarytų dvišalius susitarimus dėl Europos sienų ir pakrančių apsaugos agentūros buvusiojoje Jugoslavijos Respublikoje Makedonijoje vykdomų veiksmų, kurių sąlygos būtų panašios į nustatytąsias šiame susitarime.

               BENDRA DEKLARACIJA

               Abi Šalys susitaria, kad nesiimti jokių priemonių, galinčių sutrukdyti priimančiosios valstybės kompetentingoms institucijoms vėliau galbūt pradėti būrio nario baudžiamąjį persekiojimą, reiškia ir nesiimti veiksmų siekiant palengvinti atitinkamo būrio nario grįžimą iš Europos sienų ir pakrančių apsaugos pajėgų agentūros patalpų buvusiojoje Jugoslavijos Respublikoje Makedonijoje į jo buveinės valstybę narę, kol Agentūros vykdomasis direktorius nepateiks patvirtinimo.


               EUROPOS KOMISIJA
            Briuselis, 2018 10 12
            COM(2018) 684 final
            2018/0352(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi taikant rašytinę procedūrą, kurią turi pradėti Tarptautinio vežimo geležinkeliais tarpvyriausybinės organizacijos (OTIF) Techninių ekspertų komitetas, siekdamas priimti vienodų techninių normų VTN GEN-B ir VTN TAF pakeitimus

               AIŠKINAMASIS MEMORANDUMAS

               1.Pasiūlymo dalykas

               2018 m. birželio 12–13 d. Berne įvykusiame 11-ajame posėdyje Tarptautinio vežimo geležinkeliais tarpvyriausybinės organizacijos (OTIF) Techninių ekspertų komitetas taikydamas rašytinę procedūrą nusprendė priimti tam tikrus vienodų techninių normų (VTN, angl. Uniform Technical Prescriptions (UTP)) pakeitimus: VTN GEN-B dėl posistemių apibrėžties ir VTN TAF dėl telematikos priemonių, skirtų krovinių vežimo paslaugoms teikti.

               OTIF vienodos techninės normos – tai rinkinys techninių specifikacijų, grindžiamų COTIF principais, tikslais ir procedūromis ir susijusių su geležinkelio priemonių konstravimu ir eksploatavimu, o jų svarbiausias tikslas – užtikrinti didžiausią sąveikumą. Taigi OTIF vienodos techninės normos yra lygiavertės ES techninėms sąveikos specifikacijoms (TSS).

               VTN GEN B apibrėžiami geležinkelių sistemos posistemiai, kurie patenka į APTU ir ATMF – sutarties F ir G priedėlių – taikymo sritį. Ji atitinka 2016 m. gegužės 11 d. Direktyvos (ES) 2016/797 dėl geležinkelių sistemos sąveikos Europos Sąjungoje
                  1
                II priedo atitinkamas ES nuostatas.

               VTN TAF nustatomi pagrindiniai ir papildomi reikalavimai, susiję su geležinkelio įmonių ir infrastruktūros valdytojų ryšių procesu, traukinių ir vagonų judėjimui sekti skirtomis duomenų bazėmis bei informacija, kuri turi būti teikiama krovinių vežimo užsakovams, be kurios TAF posistemis negali veikti. Ji yra lygiavertė TAF TSS
                  2
               .

               Kad pagal atitinkamą pasiūlymą galėtų būti pradėta rašytinė procedūra siekiant pakeisti pirmiau minėtas VTN, būtinas Tarybos sprendimas, kuriuo nustatoma pozicija, kurios turi būti laikomasi Sąjungos vardu. Siūlomi tokie pakeitimai:

               –VTN GEN-B 2.1, 2.2 ir 2.3 punktų pakeitimai, pateikti šio sprendimo priede ir Techninių ekspertų komiteto darbiniame dokumente TECH-18010-CTE11-5
                  3
               ;

               –TAF VTN atnaujinimas įtraukiant pakeistą TAF TSS techninių dokumentų sąrašą (I priedėlis),

               siekiant bendro tikslo užtikrinti TSS ir VTN lygiavertiškumą.

               2.Pasiūlymo aplinkybės

               2.1.Tarptautinio vežimo geležinkeliais sutartis (COTIF)

               COTIF sutartis – OTIF steigimo teisinis dokumentas. Pagal COTIF 2 straipsnio 1 dalį jos tikslas – visais atžvilgiais skatinti, gerinti ir lengvinti tarptautinį geležinkelių susisiekimą, visų pirma įvairiose tarptautinio geležinkelių susisiekimo teisės srityse sukuriant vienodos teisės sistemas. COTIF taip pat nustatomas organizacijos valdymas, jos tikslai, funkcijos, santykiai su susitariančiosiomis valstybėmis ir jos veikla apskritai.

               Taigi COTIF reglamentuoja skirtingus geležinkelių srities teisės aktų
                  teisinius ir techninius aspektus; ji padalinta į dvi dalis: pati sutartis, reglamentuojanti OTIF valdymą, ir aštuoni priedėliai (įskaitant naują H priedėlį, kuris turi būti priimtas per būsimą 13-ąją OTIF generalinę asamblėją), kuriais nustatoma vienoda geležinkelių teisė.

               –A priedėlis. Tarptautinio keleivių vežimo geležinkeliais sutartis (CIV)

               –B priedėlis. Tarptautinio krovinių vežimo geležinkeliais sutartis (CIM)

               –C priedėlis. Pavojingų krovinių tarptautinis vežimas geležinkeliais (RID)

               –D priedėlis. Transporto priemonių naudojimo tarptautiniam geležinkelių susisiekimui sutartis (CUV)

               –E priedėlis. Infrastruktūros naudojimo tarptautiniam geležinkelių susisiekimui sutartis (CUI)

               –F priedėlis. Vienodosios techninių standartų tvirtinimo ir vienodų techninių normų, taikomų geležinkelio priemonėms, kurias ketinama naudoti tarptautiniam susisiekimui, priėmimo taisyklės (APTU vienodosios taisyklės)

               –G priedėlis. Vienodosios tarptautiniam susisiekimui naudojamų geležinkelio priemonių techninio priėmimo taisyklės (ATMF vienodosios taisyklės)

               –H priedėlis. Vienodosios taisyklės dėl saugaus traukinių eksploatavimo tarptautinio susisiekimo srityje (EST vienodosios taisyklės)

               Pagal COTIF F ir G priedėlius yra 12 techninei sąveikai taikomų vienodų techninių normų.

               COTIF taikoma 46 valstybėse, įskaitant 26 ES valstybes nares (visas, išskyrus Maltą ir Kiprą).

               2.2.Europos Sąjungos ir Tarptautinio vežimo geležinkeliais tarpvyriausybinės organizacijos (OTIF) susitarimas

               2011 m. birželio 16 d. Taryba priėmė Tarybos sprendimą 2013/103/ES
                  4
               , kuriuo pasirašė ir sudarė Europos Sąjungos ir OTIF susitarimą dėl Europos Sąjungos prisijungimo prie 1980 m. gegužės 9 d. Tarptautinio vežimo geležinkeliais sutarties (COTIF) su pakeitimais, padarytais 1999 m. birželio 3 d. Vilniaus protokolu. Šis susitarimas įsigaliojo 2011 m. liepos 1 d.

               Sąjunga, taip pat visos valstybės narės, išskyrus Kiprą ir Maltą, yra susitarimo šalys. Tarybos sprendime 2013/103/ES nurodyta, kad OTIF posėdžiuose Sąjungai atstovauja Komisija. Jame taip pat pateikiamas Sąjungos pareiškimas dėl naudojimosi kompetencija (I priedas) ir Tarybos, valstybių narių ir Komisijos dalyvavimo OTIF procedūrose vidaus tvarka (III priedas).

               2.3.OTIF Techninių ekspertų komitetas

               Techninių ekspertų komitetas yra COTIF 8 straipsniu įsteigtas OTIF organas. Jį sudaro OTIF valstybės narės, taikančios COTIF F ir G priedėlius (APTU, ATMF).

               Techninių ekspertų komiteto kompetencijai priklauso geležinkelių sąveikos ir techninio suderinimo bei techninio patvirtinimo procedūrų klausimai. Jis rengia APTU ir ATMF priedėliuose pateiktas vienodąsias taisykles, taikomas tarptautiniam susisiekimui skirtoms geležinkelio priemonėms; jos visų pirma yra susijusios su:

               ·transporto priemonių ir infrastruktūros techninių reikalavimų priėmimu ir standartų patvirtinimu;

               ·transporto priemonių atitikties įvertinimo procedūromis;

               ·transporto priemonių techninės priežiūros nuostatomis;

               ·atsakomybe už traukinio sudėtį ir saugų transporto priemonių naudojimą;

               ·rizikos vertinimo ir bendro įvertinimo nuostatomis;

               ·registrų specifikacijomis.

               Šiuo metu Techninių ekspertų komitete veikia nuolatinė darbo grupė (WG TECH), atsakinga už komiteto sprendimų rengimą.

               2.4.Aktų priėmimas Techninių ekspertų komitete pagal rašytinę procedūrą

               Įprastas vienodų techninių normų priėmimo procesas nustatytas APTU 6 ir 8 straipsniuose; jis gali trukti apie pusantrų metų. Techninių ekspertų komitetas taip pat gali taikydamas rašytinę procedūrą priimti vienodų techninių normų pakeitimus pagal techninių ekspertų komiteto darbo tvarkos taisyklių
                  5
                21 straipsnio 3 dalį; ši procedūra yra greitesnė ir gali trukti 6 mėnesius. Techninių ekspertų komiteto 11-ajame posėdyje pirmininko siūlymu, pagal techninių ekspertų komiteto darbo tvarkos taisyklių 21 straipsnio 3 dalį, Komiteto nariai sutarė padaryti pakeitimus taikant rašytinę procedūrą.

               Pagal savo darbo tvarkos taisyklių 21 straipsnio 3 dalį komitetas priima sprendimą taikydamas rašytinę procedūrą ir laikydamasis šių taisyklių:

               ·visi techninio komiteto nariai turi būti raštu informuojami apie tokio balsavimo dalyką ir priežastį;

               ·dėl nesusijusių klausimų balsuojama atskirai;

               ·nariai kviečiami OTIF generaliniam sekretoriui atsiųsti savo raštiškus balsus per konkretų terminą (iki konkrečios dienos ir valandos), kuris turi būti ne trumpesnis kaip dvidešimt viena kalendorinė diena;

               ·kiekvieno balso gavimą raštu patvirtina OTIF generalinis sekretorius;

               ·visi per nustatytą terminą gauti atsakymai registruojami;

               ·kvorumas yra toks pat kaip ir Techninių ekspertų komiteto posėdyje. Jei iki nustatyto termino gautų atsakymų skaičius nepasiekia reikiamo kvorumo, pasiūlymas laikomas atmestu. Tačiau jis gali būti pakartotinai pateiktas kitame techninio komiteto posėdyje;

               ·jei bent trys komiteto nariai prašo siūlomas priemones išnagrinėti komiteto posėdyje, rašytinė procedūra nutraukiama jos nebaigus; naujas komiteto posėdis sušaukiamas kuo greičiau ir

               ·visiems nariams pranešama apie balsavimo procedūros rezultatus.

               2.5.Numatomi Techninių ekspertų komiteto aktai, priimami taikant rašytinę procedūrą

               Techninių ekspertų komitetas 11-ajame posėdyje pateikė toliau nurodytus pakeitimus, priimtinus taikant rašytinę procedūrą:

               –su posistemiais susijusius VTN GEN-B 2.1, 2.2 ir 2.3 punktų pakeitimus;

               –VTN TAF atnaujinimą, kad ji atitiktų peržiūrėtą TAF TSS.

               Siūlomi VTN GEN-B pakeitimai atitinka Techninių ekspertų komiteto 10-ajame posėdyje suformuluotą prašymą, kad VTN GEN-B 2.1 punktas būtų iš dalies pakeistas įtraukiant tiltus (prie kelio ir iešmų, kurie jau įtraukti). Pagrindimas toks: jei tiltų ir transporto priemonių sąsajos nėra tinkamai valdomos, tai gali sukelti žalingas vibracijas.

               Remdamasi Techninių ekspertų komiteto 10-ajame posėdyje išdėstytu prašymu WG TECH aptarė šį klausimą ir sutiko, kad VTN GEN-B 2.1 punktas galėtų būti iš dalies pakeistas jį performuluojant aptakiau, nurodant, kad COTIF apima infrastruktūrą, susijusią su sąsajomis su transporto priemonėmis, be išsamesnių patikslinimų. Šis bendrasis principas taip pat būtų taikomas kitiems stacionarių įrenginių posistemiams, t. y. energijos ir kelio kontrolės, valdymo ir signalizacijos posistemiams.

               Dėl tokio pakeitimo Techninių ekspertų komitetas turės kompetenciją dėl kiekvienos (būsimos) VTN, susijusios su infrastruktūra, energija arba kelio kontrole, valdymu ir signalizacija, nuspręsti, tiksliai kurioms sąsajoms ji turėtų būti taikoma.

               Tai atitinka Techninių ekspertų komiteto 11-ajame posėdyje (dokumentas TECH-18012-CTE11-6.2) aptartą OTIF strategijos dokumentą dėl infrastruktūros nuostatų rengimo, kuriuo remdamasis techninių ekspertų komitetas įgaliojo WG TECH parengti pasiūlymus dėl tinkamų ir įgyvendinamų infrastruktūros nuostatų.

               Atnaujinti VTN TAF siūloma po neseniai atliktos TAF TSS peržiūros, kurią vykdant buvo atnaujinta TAF TSS pranešimų struktūra, duomenų bei pranešimų pavyzdys ir vagonų bei įvairiarūšio vežimo vienetų judėjimo duomenų bazė (WIMO) ir priimtas bendrosios sąsajos ryšio lygmens IT standartas. Šie pakeitimai padaryti siekiant išspręsti buvusios nuosavybinės loginės schemos klausimą ir užtikrinti galimybę greičiau ir pigiau įgyvendinti šią priemonę TAF TSS naudotojų bendruomenėje. Atitinkamai buvo pakeistos informacijos rinkmenos ir dėl to buvo atnaujintas TAF TSS techninių dokumentų sąrašas (I priedėlis). Todėl reikia atnaujinti atitinkamą VTN TAF pateiktą sąrašą.

               Numatomi aktai bus teisiškai privalomi prie COTIF prisijungusioms OTIF valstybėms narėms ir regioninėms ekonominės integracijos organizacijoms, visų pirma Sąjungai. Numatomų aktų tikslas – COTIF vienodas technines normas (TSU) dar labiau suderinti su ES techninėmis sąveikos specifikacijomis (TSS).

               2.6.Sąjungos kompetencija ir balsavimo teisės

               Pagal ES ir OTIF susitarimo 6 straipsnį:

               „1. Priimant sprendimus Sąjungos išimtinei kompetencijai priklausančiais klausimais Sąjunga naudojasi savo valstybių narių balsavimo teisėmis pagal Sutartį.

               2. Priimant sprendimus tais klausimais, kurie priskirti pasidalijamajai Sąjungos ir jos valstybių narių kompetencijai, balsuoja Sąjunga arba jos valstybės narės.

               3. Atsižvelgiant į Sutarties 26 straipsnio 7 dalį, Sąjunga turi tiek balsų, kiek jų turi visos jos valstybės narės, kurios taip pat yra Sutarties Šalys. Jei balsuoja Sąjunga, jos valstybės narės nebalsuoja.“

               Kaip nustatyta Tarybos sprendimo 2013/103/ES I priede, geležinkelių sektoriuje Europos Sąjunga dalijasi kompetencija su valstybėmis narėmis pagal Sutarties dėl Europos Sąjungos veikimo (SESV) 91 straipsnį.

               Pagal Sąjungos teisę Sąjunga turi išimtinę kompetenciją spręsti geležinkelių transporto klausimus tais atvejais, kai COTIF arba kiti pagal ją priimti teisės aktai gali turėti įtakos šioms galiojančioms Sąjungos taisyklėms arba pakeisti jų apimtį. Tokių pakeitimų priėmimas aiškiai darys poveikį Sąjungos taisyklėms, nes priemone siekiama COTIF vienodas technines normas (VTN) suderinti su Direktyvos (ES) 2016/797 II priedo ES nuostatomis ir TAF TSS.

               Todėl Sąjunga, atstovaujama Komisijos, šiuo atveju naudojasi balsavimo teise.

               3.Pozicija, kurios turi būti laikomasi Sąjungos vardu

               Dėl visų pirmiau nurodytų priežasčių taikant rašytinę procedūrą Sąjunga turėtų balsuoti teigiamai.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               SESV 218 straipsnio 9 dalis taikoma nepriklausomai nuo to, ar Sąjunga yra organo narė, ar susitarimo šalis
                  6
               .

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų turinį“
                  7
               .

               4.1.2.Taikymas aptariamuoju atveju

               Aktai, kuriuos turi priimti Techninių ekspertų komitetas, yra teisinę galią turintys aktai. Numatomi aktai turi teisinę galią, nes jie keičia OTIF teisinę sistemą, suderinant COTIF vienodas technines normas su ES posistemių TSS.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Išvada

               Siūlomo sprendimo teisinis pagrindas turėtų būti SESV 91 straipsnis kartu su 218 straipsnio 9 dalimi.

               5.Numatomo akto skelbimas

               Techninių ekspertų komiteto aktu bus iš dalies pakeista VTN GEN-B pagal COTIF sutarties F priedėlį, todėl tikslinga priimtą aktą paskelbti Europos Sąjungos oficialiajame leidinyje.

               2018/0352 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi taikant rašytinę procedūrą, kurią turi pradėti Tarptautinio vežimo geležinkeliais tarpvyriausybinės organizacijos (OTIF) Techninių ekspertų komitetas, siekdamas priimti vienodų techninių normų VTN GEN-B ir VTN TAF pakeitimus

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 91 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)pagal Tarybos sprendimą 2013/103/ES
                  8
                Sąjunga prisijungė prie 1980 m. gegužės 9 d. Tarptautinio vežimo geležinkeliais sutarties (toliau – COTIF) su pakeitimais, padarytais 1999 m. birželio 3 d. Vilniaus protokolu;

               (2)COTIF taiko visos valstybės narės, išskyrus Kiprą ir Maltą;

               (3)pagal COTIF 8 straipsnį buvo įsteigtas Tarptautinio vežimo geležinkeliais tarpvyriausybinės organizacijos (OTIF) Techninių ekspertų komitetas. Remiantis COTIF 20 straipsnio 1 dalies b punktu ir F priedėlio (APTU) 6 ir 8a straipsniais, Techninių ekspertų komitetas yra kompetentingas priimti sprendimus dėl vienodų techninių normų (VTN) arba nuostatą dėl VTN pakeitimo pagal COTIF sutarties F priedėlį (APTU) ir G priedėlį (ATMF);

               (4)po 2018 m. birželio 12–13 d. įvykusio 11-ojo posėdžio Techninių ekspertų komitetas nusprendė taikydamas rašytinę procedūrą priimti su posistemiais susijusius vienodos techninės normos (VTN GEN-B) 2.1, 2.2 ir 2.3 punktų pakeitimus, siekiant į infrastruktūros posistemio apibrėžtį įtraukti geležinkelio pervažas ir kitus inžinerinius statinius, kaip antai tiltus, kaip nurodyta šio sprendimo priede;

               (5)tikslinga nustatyti poziciją, kurios Sąjungos vardu turi būti laikomasi Techninių ekspertų komitete, nes VTN GEN-B 2.1, 2.2 ir 2.3 punktų pakeitimai pagal COTIF sutarties F priedėlį bus privalomi Sąjungai;

               (6)šiais pakeitimais siekiama suderinti COTIF sutarties VTN GEN B nustatytą posistemių apibrėžtį su Direktyvos (ES) 2016/797
                  9
                II priede pateikta Sąjungos apibrėžtimi, į infrastruktūros posistemio apibrėžtį įtraukiant geležinkelio pervažas ir kitus inžinerinius statinius, kaip antai tiltus;

               (7)siūlomi pakeitimai atitinka Sąjungos teisę ir strateginius tikslus, nes jais prisidedama prie OTIF teisės aktų suderinimo su lygiavertėmis Sąjungos nuostatomis, todėl Sąjunga jiems turėtų pritarti,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi taikant rašytinę procedūrą, kurią turi pradėti 1980 m. gegužės 9 d. Tarptautinio vežimo geležinkeliais sutarties Techninių ekspertų komitetas dėl vienodos techninės normos VTN GEN-B 2.1, 2.2 ir 2.3 punktų pakeitimų, turi būti grindžiama prie šio sprendimo pridedamu OTIF techninių ekspertų komiteto akto projektu.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        2016 m. gegužės 11 d. Europos Parlamento ir Tarybos direktyva (ES) 2016/797 dėl geležinkelių sistemos sąveikos Europos Sąjungoje, OL L 138, 2016 5 26, p. 44.

                     (2)

                        2014 m. gruodžio 11 d. Komisijos reglamentas (ES) 1305/2014 dėl Europos Sąjungos geležinkelių sistemos telematikos priemonių, skirtų krovinių vežimo paslaugoms teikti, posistemio techninės sąveikos specifikacijos, OL L 356, 2014 12 12, p. 438.

                     (3)

                        https://otif.org/fileadmin/new/2-Activities/2E-Technical-Interoperability/2Ea-CTE/2Ea2-Working-Documents/2018/TECH-18010-CTE11-5-e-UTP-GEN-B-amendments.pdf.

                     (4)

                        2011 m. birželio 16 d. Tarybos sprendimas 2013/103/ES dėl Europos Sąjungos ir Tarptautinio vežimo geležinkeliais tarpvyriausybinės organizacijos susitarimo dėl Europos Sąjungos prisijungimo prie 1980 m. gegužės 9 d. Tarptautinio vežimo geležinkeliais sutarties (COTIF) su pakeitimais, padarytais 1999 m. birželio 3 d. Vilniaus protokolu, pasirašymo ir sudarymo (OL L 51, 2013 2 23, p. 1).

                     (5)

                        http://otif.org/fileadmin/user_upload/otif_verlinkte_files/02_organe/06_fachaus_tech/RI-CTE_11_02_2009_e.pdf

                     (6)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 64 punktas.

                     (7)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai.

                     (8)

                        2011 m. birželio 16 d. Tarybos sprendimas 2013/103/ES dėl Europos Sąjungos ir Tarptautinio vežimo geležinkeliais tarpvyriausybinės organizacijos susitarimo dėl Europos Sąjungos prisijungimo prie 1980 m. gegužės 9 d. Tarptautinio vežimo geležinkeliais sutarties (COTIF) su pakeitimais, padarytais 1999 m. birželio 3 d. Vilniaus protokolu, pasirašymo ir sudarymo (OL L 51, 2013 2 23, p. 1).

                     (9)

                        2016 m. gegužės 11 d. Europos Parlamento ir Tarybos direktyva (ES) 2016/797 dėl geležinkelių sistemos sąveikos Europos Sąjungoje (OL L 138, 2016 5 26, p. 44).

    ---documentbreak---

               EUROPOS KOMISIJA
            Briuselis, 2018 10 12
            COM(2018) 684 final
            PRIEDAS
            prie
            pasiūlymo dėlTARYBOS SPRENDIMO
            dėl pozicijos, kurios Europos Sąjungos vardu turi būti laikomasi taikant rašytinę procedūrą, kurią turi pradėti Tarptautinio vežimo geležinkeliais tarpvyriausybinės organizacijos (OTIF) Techninių ekspertų komitetas, siekdamas priimti vienodų techninių normų VTN GEN-B ir VTN TAF pakeitimus

               PRIEDAS

               Pakeitimai, kuriuos OTIF Techninių ekspertų komitetas siūlo priimti pagal rašytinę procedūrą

               1.Balsuoti teigiamai dėl toliau nurodytų Techninių ekspertų komiteto pasiūlytų vienodų techninių normų VTN GEN B 2.1, 2.2 ir 2.3 punktų pakeitimų, kaip nurodyta Techninių ekspertų komiteto darbiniame dokumente TECH-18010-CTE11-5:

               „2.1 Infrastruktūra

               COTIF apima infrastruktūrą, susijusią tik su sąsajomis su transporto priemonėmis. Todėl infrastruktūros posistemis apima tik kelią ir iešmus.

               2.2 Energija

               COTIF apima energijos sistemą, susijusią tik su sąsajomis su transporto priemonėmis. Todėl energijos posistemis apima tik antžemines linijas (orines kontaktines linijas) ir tiekiamos elektros energijos kokybę.

               2.3 Kelio kontrolė, valdymas ir signalizacija

               COTIF apima kelio kontrolę, valdymą ir signalizaciją tik tai, kiek tai susiję tik su sąsajomis su transporto priemonėmis.“

               2.Balsuoti teigiamai dėl Techninių ekspertų komiteto siūlomų VTN TAF pakeitimų; tai apima VTN TAF pateiktų techninių dokumentų sąrašo atnaujinimą pagal atitinkamą atnaujintą TAF TSS (I priedėlis) pateiktą sąrašą.


               EUROPOS KOMISIJA
            Briuselis, 2018 10 17
            COM(2018) 707 final
            2018/0363(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Europos vidaus vandenų laivybos standartų rengimo komitete ir Centrinėje laivybos Reinu komisijoje, dėl standartų, susijusių su vidaus vandenų laivų techniniais reikalavimais, priėmimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su sprendimu, kuriuo nustatoma pozicija, kurios Sąjungos vardu turi būti laikomasi 2018 m. lapkričio 8 d. Europos vidaus vandenų laivybos standartų rengimo komiteto (CESNI) posėdyje ir Centrinės laivybos Reinu komisijos (CCNR) plenarinėje sesijoje, dėl numatomo Europos standartų, kuriais nustatomi techniniai reikalavimai vidaus vandenų laivams (ES-TRIN 2019/1 standarto), priėmimo.

               2.Pasiūlymo aplinkybės

               2.1.Peržiūrėta Konvencija dėl laivybos Reino upe

               Peržiūrėtoje 1868 m. spalio 17 d. Konvencijoje dėl laivybos Reino upe nustatyta Reino upės naudojimą laivybai vidaus vandenų keliais reglamentuojanti teisinė sistema ir CCNR kompetencijos sritys. Šiuo metu taikoma

                  1963 m. lapkričio 20 d. Konvencijos

               , įsigaliojusios 1967 m. balandžio 14 d., redakcija.

               Prie peržiūrėtos Konvencijos dėl laivybos Reino upe šiuo metu yra prisijungusios keturios valstybės narės (Belgija, Nyderlandai, Prancūzija ir Vokietija) ir Šveicarija.

               2.2.CCNR ir CESNI

               CCNR yra tarptautinė organizacija, kurios uždavinys – įgyvendinti iniciatyvas, skirtas laivybos Reinu laisvei užtikrinti ir laivybai Reinu skatinti.  Jos plenariniai posėdžiai vyksta du kartus per metus. Juose dalyvauja CCNR valstybių narių atstovai. Per plenarinius posėdžius priimami CCNR sprendimai. Per juos priimamos Centrinės komisijos rezoliucijos. Kiekviena valstybė turi po vieną balsą, o sprendimai priimami vienbalsiai. Šios rezoliucijos yra teisiškai privalomos. ES nėra CCNR narė.

               2015 m. CCNR priėmė rezoliuciją, kuria įsteigtas Europos vidaus vandenų laivybos standartų rengimo komitetas (pranc. Comité Européen pour l’Élaboration de Standards dans le Domaine de Navigation Intérieure, CESNI). Komiteto užduotis – tvirtinti įvairius techninius standartus, visų pirma susijusius su laivais, informacinėmis technologijomis ir įgula, teikti vienodą tokių standartų ir atitinkamų procedūrų aiškinimą ir svarstyti saugios laivybos, aplinkos apsaugos ar kitus su laivyba susijusius klausimus.

               CESNI sudaro ekspertai, atstovaujantys CCNR ir ES valstybėms narėms, turinčioms balsavimo teisę – kiekviena valstybė turi po vieną balsą. ES nėra CESNI narė. Tačiau ji gali be balsavimo teisės dalyvauti CESNI veikloje kartu su tarptautinėmis organizacijomis, kurių kompetencijai priklauso CESNI veiklos sritys.

               2.3.Numatomas CESNI ir CCNR aktas

               2018 m. lapkričio 8 d. posėdyje CESNI turi priimti standartus, kuriais nustatomi techniniai reikalavimai vidaus vandenų laivams (ES-TRIN 2019 standartą).

               Pirmąją ES-TRIN standarto redakciją (ES-TRIN 2015) CESNI baigė rengti savo 2015 m. rugsėjo 28 d. posėdyje. Ji buvo oficialiai patvirtinta 2015 m. lapkričio 26 d. plenariniame CESNI posėdyje. Pirmąjį ES-TRIN 2017 standarto pakeitimą CESNI priėmė savo 2017 m. liepos 6 d. posėdyje.

               Atsižvelgiant į CESNI darbo grupių veiklos rezultatus, ES-TRIN standartas reguliariai atnaujinamas.

               Reguliariai atnaujinti ES-TRIN standartą būtina siekiant:

               ·išlaikyti aukštą vidaus vandenų laivybos saugos lygį;

               ·stebėti techninę (pvz., priešgaisrinių sistemų, navigacijos įrangos) pažangą;

               ·užtikrinti suderinamumą su ES teisine sistema.

               2017 ir 2018 m. CESNI ekspertai parengė iš dalies pakeistą standartą ES-TRIN 2019/1.

               Į ES-TRIN 2019/1 standartą įtraukta įvairių pakeitimų, visų pirma susijusių su šiomis sritimis:

               - automatiniais išoriniais defibriliatoriais;

               - priešgaisrinėmis sistemomis – K2CO3;

               - specialiosiomis nuostatomis dėl elektrinių varymo sistemų (11 skyrius);

               - pereinamojo laikotarpio nuostatomis dėl:

               • didžiausio triukšmo lygio,

               • variklių,

               • elektros įrenginių ir įrangos,

               • laivo valčių,

               • avarinių išėjimų keleiviniuose laivuose,

               • keleivinių laivų varymo sistemų ir

               • saugos įrangos už achterpiko pertvaros.

               2018 m. balandžio 10 d. posėdyje CESNI nusprendė ES-TRIN 2019 standartą priimti per 2018 m. lapkričio 8 d. posėdį. Manoma, kad iki šio 2018 m. lapkričio 8 d. posėdžio bus padaryta tik formalių ir nereikšmingų standarto projekto pakeitimų. ES-TRIN 2019/1 standartas bus skelbiamas tam skirtoje interneto svetainėje (cesni.eu). (Apsaugotą) prieigą prie minėtų standartų projektų turi visos ES valstybės narės.

               ES-TRIN 2019/1 standartas bus įtrauktas į ES teisę, laikantis 2016 m. rugsėjo 14 d. Europos Parlamento ir Tarybos direktyvos (ES) 2016/1629, kuria nustatomi vidaus vandenų laivams taikomi techniniai reikalavimai, iš dalies keičiama Direktyva 2009/100/EB ir panaikinama Direktyva 2006/87/EB
                  1
               .

               CESNI priimti techniniai standartai įtraukti į Direktyvos 2016/1629 II priedą ir turi būti atnaujinami priimant deleguotuosius aktus.

               Siekiant užtikrinti dviejų su vidaus vandenų laivams taikomais techniniais reikalavimais susijusių teisinių režimų (Reino ir ES) nuoseklumą, būtina numatyti vienodus standartus. ES teisės aktuose ir CCNR reglamente nuoroda į ES-TRIN 2019/1 standartą bus daroma nuo 2020 m. sausio 1 d.

               3.Pozicija, kurios turi būti laikomasi Sąjungos vardu

               Sprendimą dėl Sąjungos pozicijos nustatymo reikia priimti tam, kad tais atvejais, kai priimami sprendimai dėl vidaus vandenų laivams taikomų standartų, būtų tinkamai atsižvelgiama į ES interesus.

               Naują ES-TRIN techninio standarto redakciją intensyviai rengė CESNI ekspertai. Šiuo klausimu buvo konsultuojamasi su įvairiais viešojo ir privačiojo sektorių ekspertais. CESNI lygmeniu rengiant standartą sušaukti šie techniniai posėdžiai:

               ·darbo posėdžiai (2016 m. vasario 21–22 d.; 2017 m. birželio 28–29 d.; 2017 m. rugsėjo 27–28 d.; 2017 m. lapkričio 28–30 d.; 2018 m. vasario 20–22 d.) ir

               ·komiteto posėdis (2018 m. balandžio 10 d.).

               Per šiuos posėdžius pasiektas ekspertų susitarimas dėl vidaus vandenų laivams taikomų techninių reikalavimų.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               SESV 218 straipsnio 9 dalis taikoma neatsižvelgiant į tai, ar Sąjunga yra organo narė arba susitarimo šalis
                  2
               .

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  3
               .

               4.1.2.Taikymas aptariamuoju atveju

               Dėl SESV 218 straipsnio 9 dalies taikymo: joje nustatyta tvarka turi būti taikoma, kai įvykdomos joje nustatytos sąlygos. Šios sąlygos yra: a) atitinkama sritis patenka į Sąjungos kompetencijos sritį, b) Sąjungos pozicija yra išreikšta tarptautiniu susitarimu įsteigtame organe, kai tam organui reikia priimti c) teisinę galią turinčius aktus. Teismo praktikoje išaiškinta, kad Sąjungos narystė atitinkamame organe nėra būtina Sutarties dėl Europos Sąjungos veikimo 218 straipsnio 9 dalies taikymo sąlyga.

               Akivaizdu, kad šiuo atveju vidaus vandenų laivams taikomi techniniai reikalavimai patenka į Sąjungos kompetencijos sritį, be to, ES pasinaudojo savo kompetencija priimdama Direktyvą (ES) 2016/1629, o sritis, kurioje taikomi vidaus vandenų laivams skirti techniniai reikalavimai, daugiausia reglamentuojama bendromis Sąjungos taisyklėmis.

               Ir CESNI, ir CCNR atitinka antrąjį kriterijų, nes yra pagal tarptautinį susitarimą įsteigti organai.

               Nors CESNI priimtos taisyklės nėra privalomos per se, akivaizdu, kad jos taps privalomos CCNR nariams, kai CCNR iš dalies pakeis savo teisinę sistemą (Reino upe plaukiojančių laivų tikrinimo reglamentus), kad joje būtų daroma nuoroda į CESNI priimtą standartą, ir šį standartą padarys privalomą taikant peržiūrėtą Konvenciją dėl laivybos Reino upe. CCNR nariams privalomas tokio reglamento pobūdis įtvirtintas 1868 m. spalio 17 d. Manheimo konvencijoje
                  4
               .

               Be to, iš Teisingumo Teismo praktikos matyti, kad neprivalomas tarptautinės organizacijos teisės aktas gali būti laikomas „teisinę galią turinčiu aktu“ pagal SESV 218 straipsnio 9 dalį, kai šis aktas gali labai paveikti ES teisės aktų turinį. Kaip paaiškinta pirmiau, į sistemą, taikomą pagal peržiūrėtą Konvenciją dėl laivybos Reino upe, reikia atsižvelgti darant bet kokius Direktyvos (ES) 2016/1629 pakeitimus.

               CESNI priimti techniniai standartai įtraukti į Direktyvos 2016/1629 II priedą ir turi būti atnaujinami priimant deleguotuosius aktus.

               Todėl Taryba pagal SESV 218 straipsnio 9 dalį turi priimti sprendimą, kuriuo nustatoma pozicija, kurios turi būti laikomasi Sąjungos vardu CESNI dėl standartų, susijusių su vidaus vandenų laivams taikomais techniniais reikalavimais, priėmimo.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomų aktų tikslas ir turinys yra susiję su bendra transporto politika.

               Todėl siūlomo sprendimo materialinis teisinis pagrindas yra 91 straipsnio 1 dalis.

               4.3.Išvada

               Siūlomo sprendimo teisinis pagrindas turėtų būti SESV 91 straipsnio 1 dalis kartu su 218 straipsnio 9 dalimi.

               2018/0363 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Europos vidaus vandenų laivybos standartų rengimo komitete ir Centrinėje laivybos Reinu komisijoje, dėl standartų, susijusių su vidaus vandenų laivų techniniais reikalavimais, priėmimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 91 straipsnio 1 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Sąjungos veiksmais vidaus vandenų laivybos sektoriuje turėtų būti siekiama užtikrinti Sąjungoje taikomų vidaus vandenų laivų techninių reikalavimų rengimo nuoseklumą;

               (2)siekiant parengti įvairius vidaus vandenų laivybos techninius standartus, visų pirma susijusius su laivais, informacinėmis technologijomis ir įgula, 2015 m. birželio 3 d. CCNR įsteigtas Europos vidaus vandenų laivybos standartų rengimo komitetas (CESNI);

               (3)siekiant užtikrinti, kad vežimas vidaus vandenų keliais būtų veiksmingas, svarbu, kad laivams taikomi techniniai reikalavimai būtų suderinami tarpusavyje ir būtų kuo labiau suderinti įvairiuose Europos šalių teisiniuose režimuose. Visų pirma, valstybės narės, kurios yra ir CCNR narės, turėtų būti įgaliotos remti sprendimus, kuriais CCNR taisyklės derinamos su Sąjungoje taikomomis taisyklėmis;

               (4)Europos standartą, kuriuo nustatomi techniniai reikalavimai vidaus vandenų laivams (ES-TRIN standartą) 2019/1, CESNI turėtų priimti 2018 m. lapkričio 8 d. posėdyje;

               (5)ES-TRIN 2019/1 standartu nustatomi vienodi techniniai reikalavimai, būtini siekiant užtikrinti vidaus vandenų laivų saugą. Į jį įtrauktos nuostatos dėl vidaus vandenų laivų statybos, įrengimo ir įrangos, specialiosios nuostatos dėl tam tikrų laivų kategorijų, pavyzdžiui, keleivinių laivų, stumiamųjų vilkstinių ir konteinervežių, nuostatos dėl automatinio identifikavimo sistemos įrangos, nuostatos dėl laivų identifikavimo, sertifikatų ir registro šablonai, pereinamojo laikotarpio nuostatos, taip pat techninio standarto taikymo nurodymai;

               (6)Europos Parlamento ir Tarybos direktyvos (ES) 2016/1629
                  5
                II priede tiesiogiai nurodomi ES-TRIN 2017/1 standarte nustatyti plaukiojančios priemonės techniniai reikalavimai
                  6
               . Komisija įgaliojama atnaujinti šią nuorodą II priede, kad ja būtų nurodoma naujausia ES-TRIN standarto redakcija ir nustatoma jo taikymo pradžios data;

               (7)todėl ES-TRIN 2019/1 standartas padarys poveikį Direktyvai (ES) 2016/1629;

               (8)Sąjunga nėra nei CCNR, nei CESNI narė. Todėl būtina, kad Taryba įgaliotų valstybes nares tuose organuose išreikšti Sąjungos poziciją dėl ES-TRIN 2019/1 standarto priėmimo,

               PRIĖMĖ ŠĮ SPRENDIMĄ:

               1 straipsnis

               1.Pozicija, kurios Sąjungos vardu turi būti laikomasi Europos vidaus vandenų laivybos standartų rengimo komiteto (CESNI) 2018 m. lapkričio 8 d. posėdyje, yra pritarti Europos standarto, kuriuo nustatomi techniniai reikalavimai vidaus vandenų laivams (ES-TRIN standarto) 2019/1, priėmimui.

               2.Pozicija, kurios Sąjungos vardu turi būti laikomasi Centrinės laivybos Reinu komisijos (CCNR) plenarinėje sesijoje, kurioje priimami sprendimai dėl techninių reikalavimų vidaus vandenų laivams, yra remti visus pasiūlymus, kuriais techniniai reikalavimai derinami su ES-TRIN 2019/1 standarto reikalavimais.

               2 straipsnis

               1.1 straipsnio 1 dalyje nurodytą poziciją veikdamos kartu pareiškia Sąjungos valstybės narės, kurios yra CESNI narės.

               2.1 straipsnio 2 dalyje nurodytą poziciją veikdamos kartu pareiškia Sąjungos valstybės narės, kurios yra CCNR narės.

               3 straipsnis

               Dėl nereikšmingų 1 straipsnyje išdėstytų pozicijų techninių pakeitimų gali būti susitarta be papildomo Tarybos sprendimo.

               4 straipsnis

               Šis sprendimas skirtas valstybėms narėms.

               Priimta Briuselyje

                     Tarybos vardu

                     Pirmininkas

                     (1)

                        2016 m. rugsėjo 14 d. Europos Parlamento ir Tarybos direktyva (ES) 2016/1629, kuria nustatomi vidaus vandenų laivams taikomi techniniai reikalavimai, iš dalies keičiama Direktyva 2009/100/EB ir panaikinama Direktyva 2006/87/EB (OL L 252, 2016 9 16, p. 118).

                     (2)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 64 punktas.

                     (3)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai.

                     (4)

                        1868 m. spalio 17 d. peržiūrėta Konvencija dėl laivybos Reino upe su pakeitimais, padarytais 1963 m. lapkričio 20 d.

                     (5)

                        2016 m. rugsėjo 14 d. Europos Parlamento ir Tarybos direktyva (ES) 2016/1629, kuria nustatomi vidaus vandenų laivams taikomi techniniai reikalavimai, iš dalies keičiama Direktyva 2009/100/EB ir panaikinama Direktyva 2006/87/EB (OL L 252, 2016 9 16, p. 118).

                     (6)

                        Su pakeitimais, padarytais 2018 m. balandžio 18 d. Komisijos deleguotąja direktyva (ES) 2018/970, kuria iš dalies keičiami Europos Parlamento ir Tarybos direktyvos (ES) 2016/1629, kuria nustatomi vidaus vandenų laivams taikomi techniniai reikalavimai, II, III ir V priedai (OL L 174, 2018 7 10, p. 15).